text:
Ubwo kuwa 14 Gashyantare, umunsi abakundana bizihiza Saint Valentin, ibyamamare bitandukanye mu Rwanda byatangaje bimwe mu byabakuruye kugira ngo bakundane.
Mu baganiriye na IGIHE harimo Tom Close na Trecia, Prince Kid na Miss Teta Sandra (igisonga cya kabiri cya Miss SFB 2011), Umuraperi Dada Cross na n’umuhanzi VD Frank, Bull Dogg na Kelly hamwe na Alpha Rwirangira na Miss Esther Uwingabire.
Umuhanzi Tom Close na Trecia
Tom Close abwira IGIHE uko yamenyanye n’umukunzi we, uko bakundanye n’icyo yamukundiye.
Yagize ati “Ukuntu twahuye ni umuvandimwe we w’inshuti yanjye watumye tumenyana tutagamije gukundana, twaje gukundana nyuma.”
Akomeza agira ati “Uwo muhungu w’inshuti yanjye watumye tumenyana yakundaga kujya amumbwira ntaranamubona nkamwumva nk’umukobwa mwiza ufite uburere; Twaje guhurira mpita numva mukunze, tugenda duhuza ku bintu byinshi urukundo rwacu rukomera rutyo.”
Tom Close n’umukunzi we, avuga ko bamaranye imyaka itatu ibiri irenga, kuko batangiye gukundana mu Kwakira mu mwaka w’2009.
Prince Kid na Miss Teta Sandra (igisonga cya kabiri cya Miss SFB 2011)
Prince umwe mu bahanzi bamenyekanye mu Rwanda, ubu akaba ari mu bategura ibirori bya ba nyampinga, akundana n’igisonga cya kabiri cya SFB 2011, nawe yaganiriye na IGIHE ku by’icyo yakundiye umukunzi we.
Icyo namukundiye ntabwo nkizi neza, sinzi impamvu namukunze numvise mukunze gusa, numva imyumvire ye ihuye n’iyanjye. Hari igihe umukobwa muhuza ugasanga icyo ushaka kugeraho nawe nicyo ashaka mugahita mukundana.”
Teta yunganira umukunzi we Prince Kid, avuga ko kumenyana kwabo byatangiriye mu itorwa rya Nyampinga wa SFB 2011, irushanwa yitabiriye akanaryegukanamo umwe mu myanya itatu ikomeye. Iri rushanwa ryari ryateguwe na Prince Kid.
Yagize ati “Kubera ko ategura ibijyanye n’ibirori bya ba nyampinga twahuriye mu birori yari yateguye byo gutora nyampinga SFB. Icyo gihe tujya kumenyana, njyewe ninjiye mu marushanwa nkerereweho gato, nyinjiramo mu cyiciro cya kabiri. Uko kwinjiramo mu cyiciro cya kabiri byatumaga ntayiyumvamo neza, simbashe kugendera ku muvuduko wa bagenzi banjye.
Nasanze abandi bamaze kugera kure, haba mu kumenya kugenda, haba mu kumenya kuvuga neza no kwitoresha kuri internet, kandi njyewe ibyo byose sinabyiyumvagamo neza.
Umunsi umwe Prince Kid yaraje ansanga aho nari ndi aranyegera arambwira ati ‘kuki utitoresha nk’abandi?’ Ndamubwira ngo ‘ntabyo nzi’, aransobanurira aramfasha. Uko iminsi igenda nawe akajya arushaho kumfasha nkamubaza ibibazo byinshi akansobanurira byose, tugenda turushaho kumenyana gutyo. Nyuma noneho nawe yaje kujya ansaba kumufasha gutoza nkajya mwigishiriza abandi bakobwa mu yandi marushanwa yateguraga ya ba nyampinga, nanjye nkamufasha dukomeza kuba inshuti bisanzwe.
Twaje kuza gukundana gutyo kuko twarafashanyaga, nkagenda mbona uruhande rwe rwiza nuko bituviramo gukundana by’umuhungu n’umukobwa (boyfriend na girlfriend).”
Umuraperi Dada Cross n’umuhanzi VD Frank
VD Frank yabwiye IGIHE ati “Dada twamenyanye kera ubu hashize imyaka myinshi. Twe ubundi twabanje kumenyana ariko dutinda kubonana, tukajya tuvugana kuri facebook. Twabonanye bwa mbere duhuriye mu Buholande, mu gitaramo cyari cyahuje abahanzi bo muri Afurika y’i Burasirazuba n’abahanzi bo mu Burayi.
Ariko icyo gihe twahuye buri wese afite umukunzi nuko turasuhuzanya nk’abantu bari basanzwe baziranye cyane kuri internet. Twaje gukomeza kujya turushaho kuganira nuko tuza kwisanga twarakundanye. We yaje kugirana ibibazo n’uwo bakundanaga bararekana nanjye nza gutandukana n’uwo twakundanaga nuko urukundo rwacu rutangira gushora imizi.
Abantu bajyaga bansha intege, nanjye ngakomeza kugenda nshidikanya ku rukundo rwacu kuko twabaga tutari kumwe, ari kure yanjye, ariko yangaragarije ko ankunda ubwo yazaga mu biruhuko tukabonanira bwa mbere mu Rwanda.
Icyo gihe yari aje ku zindi gahunda ariko harimo n’iyo kundeba, mpita mbona ko ankunda; umuntu fufata amadorali ibihumbi bibiri (2000$ angana na miliyoni imwe n’ibihumbi magana atatu y’Amanyarwanda).
Ibyo byatumye muha icyizere cyane. Nagiye mukundira ibintu nk’ibyo ngibyo kandi no mu buzima busanzwe ni umukobwa mwiza kuri njyewe ntabwo ameze nk’aba bandi ngo avuge ngo ngukundiye ibi na biriya. Oya.”
Umuraperi Bull Dogg na Nelly
Bull Dogg, umuraperi uheruka kubyarana n’umukobwa witwa Nelly bakundana.
Tumubajije uko bamenyanye n’uko bakundanye, yagize ati “Twamenyanye muri 2011 mu kwezi kwa gatandatu. Twamenyaniye ahantu mu isabukuru turaganira, anyiyumvamo nanjye mwiyumvamo. Nyuma y’iminsi tugenda tuvugana kuri telefone mu gitondo, saa sita na nimugoroba umubano ugenda wiyongera kugeza ubu.”
Bull Dogg utarasezerana mumategeko n’umukunzi we, avuga ko umwana babyaranye namara gukura , baniteguye neza bazasezerana.
Alpha Rwirangira na Miss Esther Uwingabire
Alpha Rwirangira, umuhanzi uririmba mu njyana ya pop/Afrobeat yabwiye IGIHE ati “Uretse uburanga Esther afite namukunduye uko ari. Buri muntu wese agira ingeso mbi kandi izo nizo nabanje kureba mbere y’uko mfata icyemezo uretse y’uko uburanga bwa Esther ntawe butakurura akimukubita amaso; keretse adafite amaso cyangwa atazi kubureba”.
Yongeyeho ati “Esther afite imico myiza, yita ku bantu (atanga care) kandi nizera ko nta muhungu cyangwa umukobwa utifuza kwitabwaho n’uwo bakundana.
Ikindi Esther afite urukundo rw’umwimerere, si umuntu ukunda kugira ngo agire icyo umuha narangiza yigendere, abamuzi neza ndumva babihamya. Ikindi mukundira avugisha ukuri; ndibuka tugihura, nshaka gufata umwanzuro wo gukundana nawe, nakoze ubushakashatsi kugira ngo mumenye neza biturutse mu bandi nari nizeyeho amakuru bambwira, nuko turicara bamumbwiraho ndangije ndamuhamagara mubaza ibyo bamumbwiyeho byose ibibi n’ibyiza, nuko numva koko nawe uko babimbwiye niko nawe yabimbwiye.
Natunguwe kandi n’ibindi byinshi bye yambwiye abo bakobwa bari batinye kumbwira bakeka ko nshobora kubifata nabi, ariko we afata icyemezo cyo kubinyibwirira. Kuri njye Esther afite umutima mwiza, akunda abantu kandi agira umutima w’impuwe.”
Igihe yabajije Alpha Rwirangira uko yahuye na Esther, asubiza ko yazabanza akabimubaza yabyemera akabona kubivuga. Ikindi, kandi Rwirangira avuga ko asaba ko bazabana iteka.
Esther we yabwiye IGIHE koAlpha Rwirangira ari we mugabo w’urugo, ko ibyo avuga nawe ari byo yemeza.
Icyerecyezo cya bose batubwiye IGIHE ku bakunzi babo ni ukuzabana akaramata


c: text/html

text:
Mu buzima busanzwe bijya bibaho ko umugabo ajya gukora imibonano mpuzabitsina n’uwo bashakanye bikamugora cyangwa akabura ubushake burundu. Iki ni ikibazo gishobora gusenya urugo ,cyane ko gutera akabariro hagati y’abashakanye ari inkingi ya mwamba yubaka urugo.
Ariko se umugabo ufite iki kibazo akwiriye kwiheba?Izi nama zikurikira nizo umugabo ukunda kubura ubushake bwo gukora imibonano mpuzabitsina yakurikiza zikamufasha.
1.Biganirize umugore wawe
Ibyishimo mu gutera akabariro ntibiva kure. Kuganira ,kwigishanya,gutegurana..Niba ujya ugira ikibazo ko igitsina cyawe kidahita gifata umurego ,wibyihererana . Umugorera wawe ashobora gukeka byinshi :ko utamukunda,umuca inyuma.. Birasanzwe musobanurire abimenye. Bishobora kuba biterwa n’ibintu byinshi:Umunaniro,ibibazo ufite,..Nubisobanurira mugenzi wawe azashyiramo imbaraga agufashe kugira ubushake.
2.Banza ufate ikiruhuko
80% by’ibabazo bituma igitsina cy’umugabo kidafata umurego biterwa n’umunaniro. Umunaniro n’umwanzi wa mbere w’imigenderekere myiza y’akabariro hagati y’abakudana cyane ku mugabo(gufata umurego kw’igitsina cye). Mbere yo gukora iki gikorwa byaba byiza ubanje ugakaraba umubiri wose nyuma ugafata ikiruhuko gihagije uryamye. Si byiza ko wihutira gutera urubariro ku rugo kandi ugifite umunaniro n’ibibazo by’akazi wiriwemo. Mu gihe cy’igikorwa mugomba kubanza gutegurana kugira ngo urusheho kubanza guha igitsina cyawe umurego.
1
3.Imyitozo ngororamubiri ni ingenzi
Duhora tubivuga kandi tuzakomeza tubibakangurira,gukora imyitozo ngororamubiri. Gukora imyitozo ngororamubiri bifasha umutima gutera neza ,bifasha imiyoboro y’amaraso gutembereza neza amaraso mu mubiri wose. Uko amaraso atembera neza,niko n’ubushyuhe bwiyongera mu mubiri .Bityo ntube wahura n’iki kibazo cyo kubura ubushake mu gihe cyo gutera akabariro. Bituma umubiri wawe ugendera ku murongo bityo nujya gukora imibonano mpuzabitsina ntuzishakisha cyane nk’umuntu uhora yicaye. Ubushakashatsi bwakozwe na Journal Medical de la Sexualité bwerekanye ko 45% by’abagabo badakora imyitozo ngororamubiri bageze mu kigero cy’imyaka 40 bahura n’iki kibazo cyo kwishakisha bakibura mu gihe bagiye gutera akabariro n’abo bashakanye.
4.Reka Itabi
Kureka itabi ni byiza ku buzima ariko bikaba akarusho ku mugabo wifuza ko igitsina cye gifata umurego mu buryo butagoranye. Ubushakashatsi bwerekanye ko abagabo banywa amasigara 10 ku munsi biyongerera ibyago byo kutagira ubushake buhagije, 16 % kuruta abatanywa itabi. Uyu mubare ugera kuri 36% ku bagabo banywa amasigara hagati ya 11 na 20. Gira vuba tangira ushake uko wava ku itabi ritazagusenyera. Niba ufite n’umugabo unywa itabi,bimukangurire bizabafasha mwembi.
3
5.Shyira urusenda mu mafunguro
Buri uko ufashe ifunguro byaba byiza ushyizeho n’urusenda. Urusenda rwongera uburyohe bw’ibiryo ariko burya ahanini rugira n’irindi banga ryo kukongerera ubushyuhe mu mubiri. Mu gihe cy’ibyumweru bibiri ururya buri munsi uzambwira uko uzaba umerewe mu gihe cy’ijoro ry’urukundo.
6.Fata ku gasembuye
Nubwo hari amadini atemerera abayoboke bayo kunywa ibisindisha,hari aho bigira umumaro. Ujye nibura unywa icupa cyangwa abiri mu cyumweru nabyo bizagufasha kuzamura ubushyuhe mu mubiri wawe wari usanganywe. Abarokore bo nabagira inama yo kwihatira urusenda kuko rwo ntirubujijwe.
Impuguke zavumbuye umuti wa burundu wo kurangiza vuba no kutagira ubushake bwo kurongora kubagabo
Mu buzima busanzwe bijya bibaho ko umugabo ajya gukora imibonano mpuzabitsina n’uwo bashakanye bikamugora cyangwa akabura ubushake burundu. Iki ni ikibazo gishobora gusenya urugo ,cyane ko gutera akabariro hagati y’abashakanye ari inkingi ya mwamba yubaka urugo.

robotstxt: allowed

filter: keep


text:
Twakoranye mu ntoki maze mva mu modoka ndamusezera amaze kurenga ninjira mu rugo nkomeza kuri salon ndakomanga , Mutesi yarakinguye ndinjira…nkigeramo natunguwe no kuhasanga Shaddy,
Njyewe-“Yampaye inka!”
Ako kanya Papa yahise ahahinguka dukubitanye amaso mbona asa nushaka kumbwira byinshi… ni nako byagenze yahise ampamagara ngenda mukurikiye mbona yinjiye mu cyumba cye nanjye ndinjira arakinga tumaze kwicara arambwira,
Papa-“Gabby! Wari uzi impamvu nguhamagaye hano se?”
Njyewe-“Oya gusa nayicyetse”
Papa-“Impamvu nguhamagaye nta yindi, nagiraga ngo ngusabe wakire guhitamo kwanjye”
Papa-“Uguhitamo kuhe se kandi? Eeeh! Ahubwo umpamagaye ngo tuze hano nari ngiye kukubwira ukuntu wazanye Shaddy hano kandi yari asanzwe afite aho aba? Ubu koko urabona yaba aha nk’ umwana wawe cyangwa nk’ umugore wawe? Ubu se twajya duhuza amaso…”
Papa yahise yongera kwitsa umutima maze arambwira,
Papa-“Gabby mwana wanjye byabaye ngombwa ko Shadia aza hano, yatinye gusubira kwa Cyusa ngo kuko uriya mukobwa mukundana yamenye byose, nabaye muzanye hano ngo nzamufashe gutakambira mukecuru na muzehe ahari wenda nitugira amahirwe bakatubabarira azasubira mu cyaro”
Natuje gato hashize akanya,
Njyewe-“Oya ntibyari ngombwa gutinya gusubira kwa Cyusa Papa, ahubwo byari bikwiye kuko ukuri kwari kwari kwisesuye kandi nibwo yari akeneye ubamufasha dore ko Teta na Cyusa ari abantu nyabantu naho Kate kubimenya byo yari abizi”
Papa-“Ngo yari abizi?”
Njyewe-“Ibyawe na Shadia nabimenye umunsi nkora ibara gusa nuko nkiva muri gereza nabuze umwanya mwiza ngo mbikubwire ndetse nkuburire ko wanduye indwara idakira ari nayo yatumye urwara ukaremba kubw’ amahirwe ukagaruka ibumuntu”
Papa-“Yampaye inka!”
Njyewe-“Papa! Erega buriya amateka y’ umuntu ntabura gusomwa na rubanda gusa ikizere mfite nuko ugenda uyahindura buhoro buhoro kandi amaherezo nizeye ko utazasiga inkuru mbi I musozi”
Papa-“Gabby! Mwana wanjye ubu nijoro singitora agatotsi, mpora ntekereza icyo nakora ngo nsibe ibibi byose nakoze kuko ingaruka zo narazibonye, erega amaherezo yanjye ari hafi…gusa nkeneye n’ ijuru”
Njyewe-“Yooooh! Uti ukeneye n’ ijuru?”
Papa-“Yego rwose nkeneye n’ ijuru mwana wa, ubu natangiye kwiyegereza Imana…gusa iyo nyiyegereza cyera ibi ntibyari kumbaho”
Njyewe-“Humura Papa! Rwose nanjye nzagufasha, nzagerageza kugushyigikira no kugutera imbaraga kandi humura nubwo wanduye indwara idakira hari imiti yo kugufasha ngo iminsi ikomeze kwicuma”
Papa-“Yego mwana wanjye, natangiye kuyifata cyera ahubwo nari naranze kubikubwira, ngaho isubirire muri salon ube uganira n’ abandi”
Nagiye guhaguruka mpita nibuka,
Njyewe-“Eeeh! Papa! Nari nibagiwe, wowe ntabwo ujya wibaza kuri Mutesi? Umuntu waje gushaka umwana wanyu akaba yirirwa mu rugo? Papa! Buriya nicyo cyamuzanye cyangwa?”
Papa-“Mutesi se? Mutesi mumparire mwana wanjye, Nabuzwa niki kumutekereza se ko buri uko duhuje amaso nibuka byinshi, gusa nishimira ukuntu anyitaho n’ ukuntu yakomeje kunkunda urwa cyera, mwana wa uzagire amahirwe ukundwe urudasaza… Mutoni aracyankunda rwose mbibonera mu ndoro kandi nanjye kuba aba hano bituma numva nkomeye”
Numvise Papa akizirikana urukundo ndetse anyerurira ko Mutesi amuguma iruhande maze nitsa umutima ndahaguruka nsubira muri salon.
Papa yadusanzeyo tujya ku meza dusoje njye ndabasezera njya kuryama,mu gitondo narakangutse nditegura ndangije ntungurwa no gusanga Mutesi yazindutse atetse ambwira ko ari ingemu… numva ndishimye ndetse ntangira kumva iyaba yahagumaga tukibanira wa mugani wa Papa.
Asoje Papa na Shaddy bafashe ingemu berekeza kwa muganga ngo bakomeze batakambe nanjye mfata inzira ijya ku kazi.
Nagezeyo nsuhuza Chanto ninjira mu biro ntangira akazi, nshyira ku murongo amasoko twari dufite ndetse nkomeza gutanga amabwiriza.
Abakiriya nabo bakomezaga kuza ari benshi ngashimishwa nuko benshi baboneraga ibikorwa byacu kwa Mike bikabatera kuza batugana, bikantera ibyishimo.
Iminsi ibiri yashize Papa na Shaddy badasiba kujya gutakamba ariko iyo bahingukagayo mukuru we yarabashwihurizaga gusa mukecuru yari yarorohewe ndetse yaramenye byose.
Kate yakomeje kumbera aho ntari maze umunsi wa kane njye nawe tujyanye kwa muganga ari kukagoroba twashimishijwe no gusanga mukecuru afite imbaraga, turicara dutangira kuganira,
Mukecuru-“Bana banjye se ugira ngo sinakize? Nakize da, noneho ndi kweguka ngatamira agatoki ndetse ngahuta agasupu n’ agasosi”
Twatangiye guseka agasupu n’ agasosi, wabonaga ari byiza ndetse ikizere ari cyose kuri mukuru wa Shaddy.
Tukiri aho twagiye kubona tubona Shaddy na Papa barakomanze, mukuru wa Shaddy ahita ahaguruka azirika igitenge aragikomeza,
We-“Ndavuze ngo musohoke ntabwo nshaka kubabona mu maso yanjye, niba ari n’ imbaraga turahangana”
Nahise mpaguruka vuba ndamwegera,
Njyewe-“Tuza, tuza rwose hano ni kwa muganga, urashaka kurwana mu bitaro koko? Wiyibagije ko uyu ari Papa, uri kumwe na murumuna wawe, wahaye agaciro umutima uciye bugufi utuma baza hano buri munsi?”
Mukuru wa Shaddy yatuje umutima maze mukecuru ahita yungamo n’ ijwi ryuje ikiniga,
Mukecuru-“Ariko disi bareke binjire mwana wanjye, yuuuuu! Bakobwa bakowe koko amaso yanjye agiye kongera guhuza amaso na Kobwa bucura bwanjye? Ahwiiiii!”
Ako kanya koko Papa na Shaddy barinjiye, nakomeje guhumuriza mukuru we wari wahabye maze mu marira menshi Shaddy arimiza amavi hasi, yubika umutwe ku gitanda arambura ibiganza akora kuri mama we maze si ukurira arahogora.
Hashize umwanya utari muto,
Shaddy-“Mama! Ndakwinginze…”
Ikiniga cyamubujije gukomeza kuvuga, aho niho nongeye kubonera imbabazi zirenze urugero z’ umubyeyi mukecuru yahise avuga,
Mukecuru-“Ko! Kobwa! Ayiga weee, mwana wa humura wihogora narakwibyariye, Imana ishimwe nari nzi ko wapfuye ariko ubwo namenye ko ukiriho ahwiiiiiii”
Shaddy yubuye umutwe mu marira menshi ndetse na ya mvugo yatumaga nicuza ibyo nakoze maze aravuga,
Shaddy-“Mama! Ndakwinginze mbabarira, amatwi naguhungije, amaso yakurebye nabi umpanura nkagutera umugongo kandi uri umubyeyi wanshyize I mugongo, ni ukuri singikwiye kwitwa umwana wawe kuko nirengagije ko wanyonkeje…”
Shaddy yakomeje kuvuga byinshi arangiza amarira yamugeze ku birenge maze mukecuru n’ umutuzo mwinshi aramubwira,
Mukecuru-“Humura mwana wawe ndi nyoko, kuva wagenda nahoraga nteze ibiganza ntegereje ko uzagaruka, uko uje kose ndakwakiriye nubwo mbona isi yakumazemo amenyo mwana wanjye”
Twese twagize ikiniga muri icyo gihe umubyeyi yakiraga umwana we, umutuzo aho hantu uba wowe, mukuruwe yakira ingemu Papa yari afite, guhera uwo munsi Shaddy akomeza kuguma kwa muganga.
Iminsi yakomeje kwicuma ari kuwa gatanu nimugoroba basezererwa ibitaro baza mu rugo Mutesi akora iyo bwabaga arashyashyana turabakira bagubwa neza.
Tumaze kurya abandi bose baragiye maze nsigarana na Papa muri salon, hashije akanya dutuje maze arambwira,
Papa-“Gabby! Nshimishwa no kuganira nawe mwana wanjye”
Njyewe-“Murakoze Papa! Nanjye ni amahirwe nagize”
Papa-“None se ko nari mfite igitekerezo?”
Njyewe-“Ikihe gitekerezo?”
Papa-“Ndumva umunsi mukecuru yasubiye mu cyaro twazabaherekeza ndetse nkanabatura n’ inzoga yo kwigorora nibyo kondora umukecuru”
Akimbwira gutyo numvise ntako bisa maze musubiza vuba,
Njyewe-“Ni ukuri nibyo Papa! Rwose ntako bisa, ndagushyigikiye ijana ku ijana rwose ndetse n’ inkunga ndayemeye”
Papa-“Kora aha sha! Uri imfura yanjye koko”
Umwanzuro twawufashe dutyo inkuru nyikoza Kate umubiika tubanga twanjye maze nawe inkuru ayikoza Teta biyemeza kuzaduherekeza.
Ku cyumweru byarageze dufata urugendo, Teta yari yasize Linda mu kazi, azana imodoka ye dukodesha nindi maze twerekeza mu cyaro.
Bidatinze twagezeyo maze abantu bari baturanye na muzehe babonye mukecuru baramumenya batungurwa no kubona ibinyobwa, baradutwaza duhinguka kwa muzehe ariyamira cyane,
Muzehe-“Yampaye inka ndatuwe!”
Yahobeye umukecuru akomeza kudusuhuza asuhuza twese, twatunguwe nuko yahobeye Shaddy nk’ umuntu usanzwe ndetse ntiyamumenya tumaze kwicara nibwo yabonye amarira amushokaho,
Muzehe-“Uuuh! Ibi ni iki se kandi?”
Mukecuru-“Wowe se ntacyo ubonamo, uyu ni Kobwa!”
Muzehe-“Ntibishoboka? Reka reka! Kobwa mu rugo rwanjye?”
Muzehe yarasimbutse abatura inkoni yari mu nguni Papa aratabara dutangira kumuturisha hashize akanya aratuza,
Mukecuru-“Mugabo wanjye ko dusazanye ntigeze mbona aho urwana, kuba twongeye kubona umwana wacu nicyo kiguteye umujinya koko? Ahubwo mfasha dushimire Imana, utumire n’ abaturanyi”
Muzehe-“Mbabarira nanjye si njye, ni kamere yari izamutse…erega uyu mukobwa yarankorogoshoye nako ngaho naze ansuhuze”
Shaddy yahobeye muzehe abonye ibyamubayeho arumirwa nubika umutwe, ibyo birangiye atuma umwana muto gutumira abaturanyi batangira kuza.
Mu baje hari uwakomanze kuko muzehe yari yicaye ku muryango yahise ahaguruka vuba,
Muzehe-“Mvira mu rugo, ntabwo uyinjiramo ye, nakubikiye ibanga nanga kuranga aho uba none…”
Twese twarikanze abari bicaye ahategenye n’ umuryango batangira kuvugira icyarimwe,
Umwe-“Oya nagende! Uwo mujura watuyogoje”
Undi-“Mzee! Rwose ntayinjiremo kuko njye nahita ntaha, ntabwo nakwicarana nuko mujura watumariye ibitoki, ntawe ukigira n’ agahene yewe n’ inkono aziterura ku mashyiga…”
Bakomeje kuvuga maze Teta agira impuhwe maze aravuga,
Teta-“Uwo muntu se niba ari umujura, akaba aterura ibyo asanze yewe n’ inkono, murumva adashonje, mumuhe amahirwe nawe aze dusangire Mzee!”
Papa-“Yego rwose mukorere uwo mugisha natwe ibi tubikesha Imana”
N’ abandi bakomeje kuvuga ngo bamureke yinjire ako kanya arinjira, akinjira njye na Papa, Teta na Kate turikanga.
Yari Mupenzi! Yari yarameze umusatsi mwinshi n’ ubwanwa byinshi cyane asa nabi ndetse yambaye nabi cyane bigaragarira buri wese.
Papa-“Mupenzi!”
Yahise ahindukira akibona aho twari twicaye yashatse gusubira inyuma ngo yiruke ariko intebe iramutega yitura hasi abari aho bose baraseka agihaguruka abagabo babiri baba baramucakiye,,
Mupenzi-“Mundekure…mundekure ariko?”
Umwe-“Hama hamwe sha, iminsi y’ igisambo ni mirongo ine”
Undi-“Sha nunyikura wiruke nakubwira iki!”
Abantu bose batangajwe n’ ukuntu Papa aziranye nawe, maze muzehe ahita yitanga hakiri kare,
Muzehe-“Papa Gabby! Rwose mumbabarire kuba ntarababwiye cyera ko nturanye nuyu Mupenzi, amaze kwigarurira imitungu yawe yanteye ubwoba ambwira ko ningira uwo mbibwira azanyivugana,
Nakomeje gutuza nkora izamu cyakora akajya akora mu byawe akampemba nkaruca nkarumira, nyuma yo kumufunga…nako murabizi hashize igihe ngaruka ino, amaze gufungurwa rero yagarutse mu cyaro amenesha mushiki we arangara, kuko yari yaramenyereye kwirenza amakoko n’ amawisiki yatangiye kuyogoza rubanda, uteretse agaterura, amatungo akayiba akayabaga, ubu aho aciye hose tumuvugiriza induru”
Tukifashe ku munwa twese twumiwe twabuze icyo kuvuga, Mupenzi yishitse abo bagabo abaca mu rihumye aba arirutse bamwirukaho arabasiga bamuvugiriza induru ararenga.
Baragarutse twikomereza kuganira maze Papa yaka ijambo aca bugufi imbere ya muzehe na mukecu, nubwo kubyakira byabagoye ariko nanone byari ngombwa ko biba.
Shaddy nawe yarimije amavi mu butaka atakambira ababyeyi n’ abaturanyi nabo batanga imbabazi babikuye ku mutima, nk’ ibisanzwe mu muco wa Kinyarwanda nta nzoga ibura umudiho kandi ngo unezerewe mu rugo rw’ abandi ntabura kurubyinamo, nanjye na Kate ntabwo twacitswe, twarubyinnyemo da!…………………….
Ntuzacikwe na Episode ya 89


text:
Nyuma
y'iminsi 7 akandagije ibirenge bye ku butaka bw'u Rwanda, ambasaderi mushya wa
USA i Kigali yatangaje ibaruwa ndende kandii ifunguye igenewe abanyarwanda
bose. Muri iyo baruwa bigaragara ko ashobora kuba yaroherejwe mu Rwanda amaze
gusobanurirwa amahano arimo kuhabera ndetse n'uburyo abanyarwanda bagowe.
Ambasaderi
Erica muri iyo baruwa yandikiye abanyarwanda yagize ati:"Nk'uko nabibwiye
Perezida Kagame na Minisitiri w’Ububanyi n’amahanga Mushikiwabo muri iki Cyumweru, ndifuza kuzenguruka
ahantu hatandukanye mu Rwanda ndetse nkaganira n’abaturage tukarebera hamwe
uburyo bwiza twakorana ku bibazo bikomeye bihari".
Ubanza iyi ntumwa
ya USA itazashobokana n'abo mu gatsiko i Kigali
Mu
myaka 11 maze mu itangazamakuru nkurikirana ubuzuma bwa politiki y'u Rwanda umunota
ku munota, ni ubwa mbere numvise anbasaderi i Kigali uvuga ko agiye kuzenguruka
mu baturage akumva ibibazo byabo.
Mu
isesengura ryanjye byanyeretse ko uyu mutegetsi yumva neza ibibazo biri muri
politiki y'imbere mu Rwanda nk'akarengane gakorerwa abanyarwanda buri munsi haba
mu itangwa ry'akazi no mu bindi. Ibi nibyo mbona ko imikorere ya USA muri
ambasade yabo ku Kacyiru i Kigali ifite icyerecyezo gishya kandi gishobora
gufasha abanyarwanda.
Ubusanzwe
abategetsi bakomeye mu isi iyo bageze i Kigali ku kibuga cy'indege i Kanombe usanga
MUSHIKIWABO na KAGAME bihutira kubatwara ku GISOZI ku rwibutso maze bagahita babajyana
muri Village Urugwiro bakababwira ibyo bashaka kubabwira ubundi bakabereka
radiyo Rwanda bagashima bagataha. Uyu mutegetsi wa USA bashobora kuzamunaniza kuko
azamenya ukuri kw'ibibera i Rwanda.
Imiryango
y'abashimuswe na FPR nimushirike ubwoba mumusange kuri ambasade Kacyiru
mumubwire ibibazo byanyu abimenye
Iyo
uri umwenegihugu ukunda igihugu cyawe iteka uhora ucyifuriza ineza n'amahoro. Nyana
jugez Ubu niyumvisha ukuntu umutegetsi muzima utekereza neza yahotora abenegihugu.
Ndagira inama abanyarwanda bafite abo mu miryango yabo bashimuswe kwihutira
kujya i Kigali ku biro bya Ambasade ya USA bagasaba kubonana na ambasaderi bakamugezaho
ibibazo byabo kuko yivugiye ko abaturage azabakira akumva ibibazo byabo.
Mushobora
kumbaza muti ese nitumuganyira, abacu batawe muri RWERU bazazuka? Muhumure bavandimwe
ndabizi neza ko batazazuka kandi tutazongera kubabona ariko guharanira
demukarasi no gukunda igihugu cyacu bigomba kurenga inbibi z'umuryango wawe ahubwo
ukagaragaza ukuri kuko buriya munusanze mu biro mukamubwira yamenya ukuri noneho
abirirwa bamuratira amajyambere bakamwara!
Muti ese nagera
kuri ambasade gute? Iherereye he? Ko ntazi Icyongereza navugana nawe gute?
Mu
buzima bahamo ibibazo byinshi mwene muntu ahora ahanganye nabyo umunsi ku
munsi. Kugera kuri ambasade ku KACYIRU birashoboka cyane kuko bakira abantu
bose kandi ntuzigaye uko umeze Imana uzaguhesha igitinyiro bishoboke. Ambadade
ya USA iherereye ku Kacyiru mu masangano y'imihanda munsi ya za minisiteri.
Ku
baba mutekereza ko mutazi Icyongereza ku buryo bitabashobokera kuvugana na
ambasaderi, muhumure aba afite abasemuzi bamufasha kumvikana n'abamugana bose
batumva Icyongereza. Ni ngombwa kwanga ko bakomeza kutwica uruhongohongo kandi
ntidushobora fukomeza kwemera ko akarengane gakomeza guhabwa intebe mu Rwanda.
Abanyarwanda bose bakwiye kubaho nta busumbane, kandi demukarasi igahabwa ijambo.
UDAHEMUKA Eric
shikamaye.blogspot.no
Shikama ku Kuri
na Demukarasi(SKUD)


text:
Tuzirikane ijambo ry'Imana kuri iki cyumweru, taliki 28 Ukuboza 2014, UMUNSI MUKURU W’UMURYANGO MUTAGATIFU. Isomo rya mbere: Mwene Siraki: 3, 2-6.12-14. Zaburi: 127, 1-5. Isomo rya kabiri: Abanyakolosi: 3, 12-21. Ivanjili:Matayo: 2, 13-15.19-23."INGORANE NYINSHI UMRYANGO UNYURAMO MURI UBU BUZIMA NTIZISHOBORA KUWUTEMBANA IYO URIMO URUKUNDO HAGATI Y’ABASHAKANYE N’URUBYARO RWABO" Abatagatifu: Abana b’i Beterehemu, Theophila na Domina/ Padiri TABARO
No comments:
Post a Comment
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Ku gicamunsi cyo kuri iki cyumweru tariki ya 14 Mutarama 2018, ba Mutima w’urugo (abagore) bo mu Murenge wa Kicukiro mu Karere ka Kicukiro bahaye imiryango 6 itishoboye yo muri uyu Murenge ibiribwa n’ibikoresho by’ishuri.
Abaremewe biganjemo imfubyi zirera n’abatishoboye babarizwa mu cyiciro cya mbere cy’ubudehe.
Buri Muryango wahawe 25kg z’umuceri, 10kg za kawunga, 5L z’amavuta yo kurya, 5Kg z’isukari, Ikarito y’isabune, amakayi n’ibahasha irimo 10,000Frw.
Igitekerezo cyo guha abatishoboye ibiribwa cyaturutse ku kwishyira hamwe kw’aba bagore batangira kwizigamira buhoro buhoro kugeza ubwo babonye inyungu ihagije bityo ngo bumva batarya bonyine bahitamo no gusangira n’imiryango itishoboye.
Umwe mu bahawe ibyo kurya yashimiye aba bagore kuri ubu bufasha. Ati “ Ni ibyishimo. Ntiwareba, heehh {aseka yishimye}. Ibi baduhaye biradufasha cyane. Ubu njye ngiye gukomeza gushakisha akazi ayo nkoreye nyabike kuko mfite ibyo ndya. Ayo nzagira yose batubwiye ko bashobora no kuduha inguzanyo tugatangira ubucuruzi bse”.
Umuyobozi w'Akarere ka Kicukiro wungirije ushinzwe iterambere ry'Ubukungu Madame Angelique Mukundu yashimiye aba bagore batekereje iki gikorwa cyiza cy'urukundo. Yavuze ko ibi ari ukwihesha agaciro kandi bigaragaza iterambere ry'umugore muri gahunda yo kubaka igihugu no kwita ku bagituye.
Yabasabye kobadakwiye kwihererana ibyiza bakesha kwishyira hamwe bakizigamira ahubwo ko bakwiye no kubigeza ku bandi ba Mutima w'urugo bo mu yindi Mirenge nabo bakiteza imbere.
Ba mutima w’urugo bo muri uyu Murenge bavuga ko kwishyira hamwe kwabo kwabafunguriye irembo ribaganisha ku iterambere rirambye. Bavuga ko bazakora uko bashoboye ibyo byiza bakesha kwishyira hamwe bakabigeza no ku bandi bagore cyane cyane bita ku miryango itishoboye ngo nayo yikure mu bukene.
Biyemeje kandi gukomeza kugira uruhare mu iterambere ry’aho batuye no kwizigamira ngo barusheho kwiteza imbere.


text:
Kuri uyu wa kane taliki ya 10/05/2018 Umunyamabanga wa Leta ushinzwe amashuri abanza n'ayisumbuye Dr Isaac MUNYAKAZI yagiriye uruzinduko rw'akazi mu Karere ka Nyamagabe. Yakiriwe na Bwana UWAMAHORO Bonaventure Umuyobozi w'Akarere ka Nyamagabe ndetse na Mme MUJAWAYEZU Prisca Umuyobozi wungirije Ushinzwe Imibereho Myiza y'Abaturage.
Umunyamabanga wa Leta Ushinzwe Amashuri Abanza n'Ayisumbuye yasuye ibigo by'amashuri bibiri aribyo G.S Gasaka na TTC Mbuga aho yatanze impanuro zigamije kuzamura ireme ry'uburezi cyane cyane ku bijyanye no gukoresha za mudasobwa mu masomo yose atari ICT gusa, kunoza imiyoborere y'amashuri, isuku, School feeding,.... yagiranye kandi inama n'Abayobozi b'Akarere, abakozi bashinzwe uburezi mu Karere no mu Mirenge n'Abayobozi b'Amashuri Abanza, ay'Imyuga n'Ayisumbuye aha akaba yabasabye gushyira imbaraga mu kuzamura ireme ry'Uburezi. Yasabye ko barangwa n'imiyoborere ihamye (leadership), kuba intangarugero (inspiring), Gusenyera umugozi umwe no kugirana inama (collaboration), guhanahana amakuru (communication), kwita ku bwihutirwe (sense of urgency) no kwitegura kubazwa ibyo bakora (accountability).
Yabasabye kwirinda guharanira inyungu zabo bwite ahubwo bakita kubo bakorera no ku nyungu z'igihugu muri rusange. Yasabye Abashinzwe Uburezi mu Karere n'Imirenge kwita ku nshingano zabo bibanda ku gusura Amashuri no kwegera abarezi n'abanyeshuri umunsi ku wundi bibanda ahanini ku myigire n'imyigishirize. Yijeje abari aho ko azagaruka vuba kureba ko inama bagiriwe bazishyize mu bikorwa.
Inkuru ya NTARINDWA Gratien


text:
WhatsApp ni application ikoreshwa n'abantu batagira ingano aho ikoreshwa n'abarenga miliyari y'abantu muri miliyari zirindwi zituye isi, iyi ikaba ariyo mpamvu igihe cyose igaragaje ko igiye kuzana agashya usanga kaba gategerejwe nabenshi cyane ko itajya ipfa gutenguha abayikoresha ngo ibapfunyikire ikibiribiri ahubwo usanga buri kantu gashya bongeye muri application yabo gahita gakundwa n'abafana kuburyo bugaragara, ibi akenshi bigaterwa n'uko baba bakoze iyo bwabaga bakazana akantu koko umukiriya akeneye.
Nk'uko rero idahwema kuvugurura application yabo ubu yamaze gutangira kugerageza beta version (beta version wayigereranya nka application y'agateganyo ikoreshwa bareba imikorere yayo mbere y'uko ishyirwa hanze byeruye aho buri wese yayibona), iyi beta version iri kugeragezwa rero irimo udushya nka 2 tw'ingenzi:
1. Gukura umuntu ku buyobozi bwa group (Group Admin)
Muri WhatsApp isanzwe ubundi iyo wakeneraga gukura umuntu kubuyobozi bwa group runaka byagusabaga kubanza kumukuramo hanyuma ukongera ukamushyiramo, maze icyo gihe akagaruka yabaye nk'umuntu usanzwe muri group utari mubayobozi bayo (normal user), kuri ubu rero siko bizajya bigenda kuko igihe cyose ushatse gukura umuntu kubuyobozi bwa group bitazajya bisaba kwirirwa umukuramo ahubwo uzajya ukanda kwizina rye uhite umwambura ubuyobozi (ubu admin) utiriwe umukuramo.
Ni ukujya ukanda kw'izina rye ubundi ugakanda Dismiss as Admin ukaba umwambuye ubu admin utiriwe umuvanamo
2. Gukosora ubutumwa bwamaze kugenda
Muri version ziheruka nibwo WhatsApp yazanye uburyo bwo gusiba ubutumwa bwamaze kugenda byishimirwa na benshi kuko burya umuntu uwo ariwe wese agira uko avugana n'umwe munshuti ze muburyo bwihariye bitandukanye n'uko avugana nabandi, urugero rworoshye ni uko umuntu burya uko avuga cyangwa ibyo yandika muri group y'abanyeshuri biganye usanga atabyandika muri group y'umuryango cyangwa yabo bakorana, kimwe nuko uko uganira n'umuvandimwe wawe kuri WhatsApp atariko waganira n'umukoresha wawe, ibi byose ugasanga byajyaga bita bamwe mukaga rimwe na rimwe bayobeje ubutumwa runaka bakabwandika aho batashakaga kubwandika bagashiduka bamaze no kohereza nta garuriro, aho ubu buryo buziye rero bamwe babwakiriye neza kuko bufasha gusiba ibyo wanditse mugihe udushaka ko uwo wandikiye abibona akenshi biturutse ku kuba atari we washakaga kubyandikira cyangwa se ugasanga niwe washaka kubyandikira ariko nyuma yo kohereza ukabona harimo amakosa y'imyandikire ugomba gukosora, kuri ubu rero version ya WhatsApp iri kugeragezwa izajya inafasha umuntu gukosora ubutumwa yari yohereje mugihe abubonamo ikosa runaka mumyandikire
WhatsApp ikaba ikomeje kudabagiza abayikoresha ibagenera udushya uko bwije n'uko bukeye
Niba hari icyifuzo cyangwa igitekerezo ushaka kutugezaho rero wareba hepfo gato ukadusangiza igitekerezo cyawe ahabugenewe, cyangwa ukatwandikira kuri page yacu ya Facebook ariyo "ktimez.com".
mwazatubwiye ukuntu izi mbuga za whatsapp,instagram,google zibona amafaranga mbese aho zungukira murakoze
Here at Ktimez Inc we have qualified programmers that can develop a great web based,desktop and mobile(Androi&IOS) apps for you.Hire Us
Here at Ktimez Inc we have qualified programmers that can teach you every language you are willing to know.Hire Us
You like our daily ICT and Tech news? Hire us, we have a lot of engineers and qualified and skilled IT specialist to train you wherever you are.Hire us


text:
Iki gikorwa kije nyuma y’amezi atatu ubuyobozi bw’Umurenge wa Muhima bukora ubugenzuzi bw’isuku mu duce twose tuwugize.
Kuri uyu wa Gatanu tariki ya 25 Ugushyingo 2016, ni bwo imidugudu itatu muri 34 iwugize yagaragayemo isuku kurusha iyindi, yahembwe.
Umudugudu w’Imihigo, ni wo wabaye uwa mbere uhembwa amafaranga ibihumbi 100 n’igikombe, uwa Kabiri uba uw’Impala wo mu Kagari ka Rugenge uhabwa ibihumbi 50,naho uwa Gatatu wabaye uwa Rugenge.
Umunyamabanga Nshingwabikorwa w’umurenge wa Muhima Ruzima John, yatangaje ko bahisemo guhemba iyi midugudu itatu ndetse n’Akagari kamwe mu Tugari turindwi tuwugize kugira ngo dutere umwete abaturage wo kurangwa n’isuku.
Umuturage witwa Dusima John, na we avuga ko iki gikorwa cyo guhemba imidugudu n’Akagari byaranzwemo isuku n’umutekano Umurenge wakoze ari cyiza cyane.
Yagize ati “ Ibi ni byiza kuko bizatuma n’abandi baturage bo mu midugudu cyangwa Utugari tutahembwe bakoresha uko bashoboye kugira ngo ubutaha na bo bazahembwe, ikindi bitugaragariza ko ubuyobozi bwacu bukora neza.”
Muri uyu muhango ubuyobozi bw’umurenge wa Muhima bwanishimiye kuba ari wo wababashije kwishyura ubwisungane mu kwivuza ku kigero cya 100% mu Karere ka Nyarugenge.


text:
Numvise iyo gahunda, mu mutima ndatekereza ngo nanjye iyo nza kuba naravutse kuri iyo tariki, iyanjye y’amavuko ni kuwa 20 Gicurasi ariko ayo mahirwe angeraho ngo nzababwire abataragerayo.
Nifuzaga kuzasura ingagi, nkabonana nayo amaso ku maso, nkareba ukuntu isa na muntu, igakurura ba mukerarugendo baturutse hirya no hino ku Isi, bakazanira u Rwanda amadovize.
Gusura ingagi zo mu birunga, zisigaye hake ku Isi, yaba Umunyarwanda cyangwa umunyamahanga yishyura amadolari y’Amerika 1500.
Urugendo rwo gusura ibyiza bitatse u Rwanda, narutangiye kuwa 9 Ukuboza, umuryango wa Muhoza tuwugeramo mu ma saa munani mu kirunga cya Sabyinyo kuwa 10 Ukuboza, ingagi icyenda ziwugize ziri ku meza yayo, zifungura. Nta gusangira kuruta ubusabane.
Iyo minsi ibiri yose ntitwatereraga ibirunga, ubanza twasuye Iby’Iwacu, aho abaturage baturiye ibirunga berekana umuco w’u Rwanda, uhava naho umeze nk’uwasuye ingoro ndangamateka.
Aha ntituhatindaho ngo mbabwire urugwiro rw’itorero gakondo risusurutsa abashyitsi, mu mbyino gakondo n’umurishyo w’ingoma. By’umwihariko bakagerageza no gufatanya n’ababasanze.
Ni ko byagenze, Miss Kalimpinya Queen, Miss Honorine Hirwa (uzwi cyane nka Igisabo) bakaraga umubyimba n’abandi. Hirya Platini wo muri Dream Boys nawe aryoherwa no kuvuba byakorwaga n’abacuzi, anabanyurizaho ku bihangano bye.
Simbabwira uko twaryohewe n’imihango y’ubukwe; uko umusaza yasobanuye imiti rwatsi yakurikiwe cyane abereka iyo abakobwa bakoreshaga mu muhango wo gukuna n’indi iha abagabo imbaraga zo kurushaho kuryoherwa mu buriri; wagera ku mateka y’ibwami bakakubwira uko yasaga (yarongoraga) hirya hari abakobwa b’amasugi bakoma amashyi.
Twahuye na Muhoza amarira atangiye kuzenga mu maso
Twigarukire ku munsi nyirizina wo guhura na Muhoza, tukishimana muri izi mpera z’umwaka, abakirisitu n’inshuti zabo bishimana, ugasanga n’abagurisha serivise bagabanyiriza ibiciro abakiriya, mbese baha icyo bita ‘Noheli’. Njye ibyishimo nabisingiriye kare, itariki ya 25 Ukuboza itaragera.
Igitangaje Muhoza siwe nagombaga gusura, byatumye mugeraho amatsiko ari menshi. Mu gitondo cyo ku Cyumweru tugabanywamo amatsinda, kuko umuryango umwe usurwa n’abantu umunani, iryacu ryagombaga gusura uwa Hirwa. Uyu narushagaho kumva nywukunze, mugenzi wanjye Annie twari kumwe yigeze kuwusura, imukoraho,mbese ari nko kumubwira ngo ikaze iwacu mu birunga. Ingangi ni inyamahoro, zibana mu muryango, ingabo ishobora kurakara iyo hagize uzisagarira.
Turazamutse saa tatu, bigeze mu ma saa yine n’igice, utuyoboye wagendaga avugana n’abari kureba uko kwa Hirwa baraye, arahindukira, ariko mba naritaye mu gutwi. Nta kindi yari inkuru mbi ko uwo muryango wagiye mu mukoki, ahantu tutashobora kugera, ati “Nimusubire inyuma”. Nanjye narahindukiye, akibabwira ko tutakizibonye, bose bacika intege, umwe mbona ashatse kurira.
Hashize nk’iminota ibiri, ijambo ryiza rihita riza, riti “musubire inyuma, mwerekeze mu muryango wa Muhoza’, wo uraboneka. Ku mutima nti ‘nubwo zo ari nke ugereranyije n’uwa Hirwa ufite 17, icy’ibanze ni ugutaha mbonye imwe’.
Ubwo mu gihe twe tutarazibona, narebye kuri Twitter mbona uwitwa Fiona Kamikazi ashyizeho agafoto ko bo bahuye na Guhonda, iyigeze gutera ubwoba Perezida Kagame yazisuye, nawe agaca bugufi kuko iyo ije igusanga uyereka ko utagamije kuyigirirana nabi. Mu muhango wo Kwita izina uheruka, muribuka uko Umukuru w’igihugu yatunyuriyemo ko uwo bari kumwe yamubwiye ngo nayibwire ko ari Perezida ariko bakubahiriza imyitwarire yo mu rugo rwayo.
Twakikiye ikirunga, tugenda amasaha ane kugira ngo duhure na Muhoza. Rya tumanaho ry’abamenya umunsi ku munsi uko ingagi zaraye, zabyutse, ryakomeje kugenda ritumenyesha ko kwa Muhoza bakiryamye, tuza gusanga babyutse. Niko byaje kugenda. Sibwo numvise ijwi rimeze nk’inka yabira, utuyoboye ati iyo ni imbogo, dore n’ibinono byayo aho yakandagiye, ati ‘ariko itinya ingagi’. Natekereza uko njya nyibona ku mafoto, nkavuga nti n’iyo yaza, turarinzwe. Abasura baba bari kumwe n’ufite imbunda.
Utuyoboye yagiye atwereka bimwe mu biti zikunda, harimo imigano no gushishura inturusu zigaharuraho agace koroshye karimo amazi. Yashyiraga ku rurimi akatubwira ati’biraryohera", urigaseho ukumvamo urwunyunyu.
Uko twakiriwe kwa Muhoza
Twasanze ingagi ziri kurya, Muhoza akagenda imbere, avuna imigano n’izindi hirya hino ziri kurya, natwe ariko dukomeza kuzigenda inyuma, rimwe zikanyuzamo nazo zikatwitegereza, ubwo niko dufata amafoto ngo ninsohoka mu birunga nzabereke.
Naje gutangara mbona ubugwaneza n’urukundo kwa Muhoza, nta makimbirane mu muryango, mbona ukuntu umubyeyi ufite akana yarishaga, ko kayiri ku mugongo; indi hirya nayo ikuriwe iri hafi kubyara igenda yigengesereye nk’uko bigenda ku mubyeyi utwite. Uzishinzwe yaravuze ngo iriya iratwite, turatungurwa kuko atari umuntu ariko cya cyubahiro zihabwa mpita numva ko ari inyamaswa dufitanye isano.
Nakubwira bukira bugacya, dutashye tugeze kuri hoteli, bagenzi bacu basuye ahandi, buri wese yari afite inkuru ziryoshye. Hari ababonye ingagi y’ingabo ifite uruhara; ababonye iri gutereta ariko ntiyatereye akabariro aho, nazo ziriyubaha zikihisa nk’abantu, ni gake zibikorera ku karubanda. Aho zitandukanira na muntu zirongorana ku manywa, nijoro aba ari amasaha zageneye kuruhuka gusa. Iyo zigiye kuryama zigomba gusasa amashami y’ibiti ku zitabashije kubiraramo.
Inkuru yindi yanshimishije, ni abasuye umuryango bakabona silverback iri gutegura umugore wayo, ikayishimashima. Ubwo uko yayishimaga, nayo ifite akana kajya kuyicika ikakagaruza ukuguru ariko nayo igakorakora ku mugabo.
U Rwanda rufite ingagi zibarirwa muri 400, ikuze ifite imyaka 46. Kuzitandukanye hagenderwa ku mirongo iba ku mazuru kuko nta yihuza n’indi. Ingore irabyara nka muntu ndetse n’impanga ziravuka.
Ubukerarugendo buza ku Isonga mu kwinjiriza u Rwanda amadovize, umusaruro ubukomotseho, 10% ugenerwa abaturiye pariki, bakarya ku matunda yabo. Bubakirwa ibikorwaremezo nk’amashuri, amavuriro n’ibindi.
Pariki y’Ibirunga ibamo ingagi ni imwe mu zikurura ba mukerarugendo benshi mu gihugu ariko Abanyarwanda ntibayisura nk’izindi, kuko ugendeye ku mibare y’umwaka ushize, Abanyarwanda bari 3% gusa niko Ikigo cy’Igihugu cy’Iterambere (RDB) cyahisemo gufasha Abanyarwanda kurambagira ibyiza nyaburanga igihugu gifite, binyuze muri Tembera u Rwanda.
Amafoto y’umunsi wa mbere wa Tembera u Rwanda
Amafoto : Mathias Hitimana


text:
Bamwe mu batuye mu kagari ka Mahembe ko mu murenge wa Byimana mu karere ka Ruhango bavuga ko imvura y’amahindu iherutse kugwa muri aka gace izatuma bahura n’ inzara ikomeye bitewe n’ uko yangije imyaka myinshi cyane.
Ubuyobozi bw’ Umurenge wa Byimana buhumuriza aba baturage bubizeza ko nubwo imyaka yabo imwe n’ imwe yangijwe n’ imvura y’ amahindu bitazateza inzara kuko ngo hari izongera igatoha.
Nsanzabandi Pascal umunyamabanga Nshingwabikorwa w’ uyu murenge avuga ko nibigaragara ko iki kiza cyahungabanyije bikomeye umusaruro ubuyobozi buzabakorera ubuvugizi mu nzego zibishinzwe bakaba bahabwa ibyo kurya , Gusa mu mvugo ye humvikanamo ko iki kibazo kitari mu by’ibanze byihutirwa.
Uretse kuba iyi mvura imaze iminsi igwa yarangije imyaka muri uyu murenge wa Byimana ndetse no mu wa Bweramana na wo wo mu karere ka Ruhango bihana imbibi, yanahitanye umuntu 1, isenya inzu zitari nke ndetse inica ihene.


text:
Urwenya: Umusazi n'Urugi
Umusazi n'Urugi
Umusazi yagiye kwivuza i Ndera noneho abwira muganga ati « buri joro ndota ndi imbere y’urugi ndusunika, ndusunika ariko rukanga gufunguka ». Muganga ati « ese kuri urwo rugi haba handitseho iki ? » Umusazi ati « handitseho ko umuntu agomba kurukurura kugira ngo rukinguke, ariko nanga kurukurura ngo bene rwo batagirango ndiba ! Uranteye maaaa ! » Muganga ati « winjiye ute hano ? » Umusazi afumyamo ariruka !
Shyiraho Igitekerezo!
Subscribe to: Post Comments (Atom)


text:
Igihe ubukwe bwegereje wabuhagarikisha uramutse hari ibyo ubona umukunzi wawe agaragaza bitakunyuze aho kugira ngo uzabikore nyuma mwaramaze kubana.
Inkuru ya HuffingtonPost ivuga ko bimwe mu byo abahanga mu mibanire bagaragaje bikunda kuba ku bantu benshi bitegura kurushinga ariko bakumva bizakemuka baramaze kubana.
Kukurutisha inshuti ze
Igihe ubona ko umukunzi wawe ahindura gahunda mwari mufitanye kugira ngo yigire mu zindi afitanye n’inshuti ze, haba hari ikibazo.
Ntabwo ku bantu bitegura kubana, umwe akwiye kurutisha mugenzi we inshuti cyangwa abandi b’umuryango.
Umuganga witwa Aaron Anderson yavuze ko “Abantu bashyingiranwa ku bw’impamvu zitandukanye ariko ukwiye kumenya ko uwo muntu ushatse ari we ushyira ku mwanya wa mbere, niba atari ko bimeze mutarabana , ubwo nimunabana ntutekereze ko bizaza.”
Nta kujya inama
Kuganira ku ngingo zitandukanye ni kimwe mu biba bikenewe kugira ngo umubano ugende neza.
Niba mutavugana, mutajya inama ngo mwungurane ibitekerezo, bigaragaza ko utiteguye umubano w’ibihe byose n’uwo mugiye kurushingana.
Umuganga w’indwara zo mu mutwe, Tina Tessina ati “ Ubumwe bukomeza kubura iyo hari ibintu byinshi mutaganiriye cyangwa se ibibazo byinshi mutakemuye ngo biganirweho.”
Yongeyeho ati “Ugomba kubona ko ari ikintu gikomeye, niba ubona mutajya muganira cyangwa mwarabiretse, ni ikibazo. Niba byananiranye wasubika ubukwe kuko n’ubundi biba bitazakunda.”
Gucana inyuma
Nubwo kumenya ko uwo mwitegura kurushingana yaguciye inyuma nta wakwemeza ko ari ikintu cyatuma mutandukana burundu, ariko igihe mwateguraga ubukwe wafata igihe cyo kubitekerezaho.
“ Nubwo atari buri gihe ariko uwaguciye inyuma akenshi aguca inyuma, mugomba kuganira ku ngamba zatuma bitazongera kubaho mbere y’uko mujya kwihuza .”
Kutaganira ibyerekeye gutera akabariro
Usanga abantu bakundana uko byagenda kose ingingo y’ibijyanye no gutera akabariro bayiganiraho cyane, akenshi bavuga ku byo bifuza byakorwa bageze mu buriri, ibyo bishimira n’ibyo batishimira.
Anderson ati “ Ibaze niba iyo ngingo mutayiganiraho ubu ngubu, noneho utekereze uko imyaka izakurikira gushyingiranwa kwanyu izaba imeze.”
Kubatwa n’ibiyobyabwenge
Nubwo ibiyobyabwenge bitatuma utandukana n’umukunzi wawe igihe ubona ko agenda yikosora ariko uba ukwiye gufata igihe ukabigenzura.
Uwabaswe n’ibiyobyabwenge ngo ntabwo apfa kubikira ako kanya, nta nubwo ari ikintu cyoroshye gutandukana na byo. Ababyirengagiza mbere y’uko babana hari igihe ikibazo kibarenga kikarushaho gukomera.
Umuntu ukirutse indwara ikaze
Ni byiza ko waba usubitse ubukwe ukareka uwo mwitegurana gushinga urugo akabanza agasubira mu buzima busanzwe niba akirutse indwara yamuzahaje cyangwa se niba yaragize ibyago agapfusha ababyeyi kugira ngo abashe kwiyakira.
Susan Pease Gadoua ati “ Kubakira inzu ku butaka bujegajega ni ikibazo, ugasanga umuntu ashyingiwe afite umubyeyi urembye, yamara gukora ubukwe agahita yimuka agasubirayo kumurwaza igihe kirekire.”
Iyi nzobere igaragaza ko biba byiza kuba wasubika ubukwe aho kwihutira kubukora nyamara utari hafi ngo wubake urugo.
Ibibazo by’ubuzima bwo mu mutwe
Igihe umukunzi wawe agaragaza ibibazo by’ubuzima bwo mu mutwe nk’umunaniro ukabije cyangwa ibindi, wasubika ubukwe akabanza agakira.
Laura Heck ati “ Hari umuntu uba ufite ibibazo by’ubuzima bwo mu mutwe, agashaka umuntu wihariye umukurikirana akamubwira ati ’ndashaka ko nzakira vuba kugira ngo igihe iki n’iki nzakore ubukwe,aba akwiye kwitonda kugira ngo azabukore ameze neza.”
Kuba ubukwe buteza imirimo myinshi mu myiteguro yabwo biteza undi munaniro ku buryo bisaba ko ubujyamo agomba kuba ameze neza.
Umuntu uguhisha ibijyanye n’umutungo
Bisaba kubwizanya ukuri no kuganira kuri buri kintu cyose, iyo rero uvumbuye ko umukunzi wawe mwenda kurushingana hari ibyo atakubwiye bibyutsa byinshi.
Gutahura ko umukunzi wawe aguhisha ibijyanye n’umutungo, niba ari mu bukene cyangwa arimo amadeni birasenya.
Icyo aba bahanga bose mu by’imibanire bahurizaho, ni uko bisaba kwizerana no kubwizanya ukuri ndetse ahaba hari ibitagenda abantu bakabanza kubikemura aho kwihutira gukora ubukwe ngo bizakemuke nyuma.


text:
Akarere ka Rwamagana ni kamwe mu turere tugize u Rwanda kakaba gaherereye mu Ntara y'Iburasirazuba, gafite Imirenge 14, utugali 82 n’Imidugudu 474. Kimwe n’utundi Turere Akarere ka Kicukiro gafite Umutwe w’Intore witwa INKERAMIHIGO ukagira ikivugo cy’Ubutore “TURI TWESE MU MIHIGO” ariko buri Murenge ufite izina ry’ Isibo ndetse n’ikivugo cy’ubutore.
Mu rwego rwoguhindura imyumvire y’Abanyarwanda batuye Akarere ka Rwamagana hagamijwe kwihutisha iterambere hashyizwe imbaraga mu gutangira gutoza Abanyarwanda mu byiciro bitandukanye batozwa Indangagaciro na Kirazira z’Umuco nyarwanda, hakaba haranatangijwe Itorero ku rwego rw’Umudugudu, mu mashuri ndetse hanakurikiranwa byumwihariko Intore z’Abanyeshuri barangije Amashuri atandatu yisumbuye.
Turishimira umusaruro wagezweho n’Intore mu byiciro bitandukanye, twavuga nko mu mibereho myiza Intore z’Abajyanama b'Ubuzima bafashe iyambere mu gukangurira Abanyarwanda gahunda z’Ubwisungane mu kwivuza, kuboneza urubyaro, isuku n’ibindi.
Turishimira umusaruro w’Intore za CPC’s zo mu Nkeramihigo mu kubumbatira umutekano w’Abanyarwanda,
Mu mitangire myiza ya serivisi turashimira cyane Intore z’abayobozi b’inzego z’ibanze.
By’umwihariko turashimira ubwitange bw’Intore zo ku Rugerero cyane cyane Izatojwe mu mwaka wa 2012-2013 kuko zagaragaje ubwitange buhebuje, ibikorwa bakoze byabahesheje ishema, bo n’imiryango yabo kandi agaciro bambitse igihugu cyacu ntikazibagirana.
Reka dushimire Leta y’Ubumwe bw’Abanyarwanda yo yatekereje kugarura Itorero ry’Igihugu nk’umuti uzihutisha guhindura imyumvire hagamijwe kwihutihsa iterambere. Ntitwasoza tudashimiye abafatanyabikorwa batandukanye, inzego z’umutekano, abatoza, n’abandi bose ku nkunga baduteye yaba iyi ibitekerezo cyangwa iyibikoresho yatumye dushobora gushyira mu bikorwa uko bikwiye gahunda y’Itorero ry’igihugu. Turashimira kandi intore zose uruhare zagaragaje mu kwihutisha iterambere, by’umwihariko turashimira komite z’intore uruhare rwazo muguhuza ibikorwa.


text:
Muri Mata 2016, ni bwo hamenyekanye inkuru y’uko Umukobwa witwa Musabyimana Claudine, wakoreraga mu Murenge wa Nyakabanda mu Mujyi wa Kigali, yapfuye nyuma yo kwitaba telefoni.
Ababyeyi ba Musabyimana bakimara kumva itangazo rirangisha umurambo w’uwitwa Claudine ukomoka mu kagari ka Cyiri, ngo baketse ko ari umwana wabo dore ko bari bamaze igihe batamubona. Byatumye bahurura bageze ku bitaro bya Kacyiru basanga uwapfuye asa neza n’umwana wabo baramutwara bajya kumushyigura.
Nyuma y’amezi agera kuri ane, tariki ya 10 Kanama 2016, ababyeyi ba Musabyimana ndetse n’abaturanyi babo, ngo bagiye kubona babona atungutse mu rugo, batungurwa no kumubona ari muzima kandi bari bazi ko yapfuye.
Ubwo IGIHE yasuraga umuryango wa Claudine Musabyimana kuri uyu wa 12 Nzeri 2016, nyina umubyara yavuze ko n’ubwo babanje gukeka ko uwo ugarutse atari umwana wabo, ngo kuri ubu bamaze kubona neza ko ari we bidashidikanywaho, ahubwo ko uwo bashyinguye bamwibeshyeho.
Françoise Dusabimana yagize ati “Umwana wanjye ni we, ntakuvuga ngo yaturutse ikuzimu, ni we rwose, ahubwo uwo twashyinguye ni we twibeshyeho kandi na nyira we ntaraboneka”.
Uyu mubyeyi avuga ko batwaye umurambo basa n’abashidikanya ariko ntibabitindaho kuko ibitaro byari byamaze kubishyuza ibihumbi 200 by’amafaranga y’u Rwanda kandi bamaze kuyatanga.
Uyu muryango uvuga ko uri mu gihirahiro
N’ubwo abagize umuryango wa Claudine Musabyimana bishimira ko bongeye kubona umwana wabo kandi bari bazi ko yapfuye, bavuga ko kuri ubu bafite ibibazo bibiri bibakomereye.
Ikibazo cya mbere ngo ni uko kugeza ubu iyo bagiye kongera kumwandikisha mu gitabo cy’irangamimerere, ubuyobozi bw’umurenge wabo bubabwira ko bisaba kubaza mu nzego zo hejuru, bakibaza amaherezo yabyo bakayabura.
Dusabimana ati “Nagiye ku Murenge n’umwana turi kumwe, ushinzwe kwandika arambwira ngo nzagaruke mu cyumweru gitaha azabanze abaze mu nzego zo hejuru, ubwo icyumweru cyarashize mbwira umuyobozi w’umudugudu ngo amumpamagarire, amuhamagaye aramubwira ngo mbe ndetse, na n’ubu nta gisubizo gifatika ndahabwa.”
Akomeza agira ati “Mfite impungenge kuko urabona ko mpora nirukanka, kandi ndirukanka mbabaye. Nifuza ko bamwandika bakamusubiza mu gitabo nk’aho yari ari”.
Ikibazo cya kabiri uyu muryango ugaragaza ni uko uhora wibaza niba ntacyo ubuyobozi bwabafasha dore ko ngo ubwo bajyaga gufata umurambo ku bitaro bya Polisi bya Kacyiru baciwe akayabo bibasaba kugurisha isambu, inka, n’ishyamba, bituma basigara mu bukene bukomeye.
Dusabimana ati “Urabona urugo rwarasenyutse, twagurishije inka yari hano, tugurisha isambu iri mu Cyiri, tugurisha n’ishyamba kugira ngo tubone ayo twishyura ibitaro, kuko baduciye ibihumbi 200 noneho wakongeraho n’ayo twategesheje bikagera mu bihumbi 250”.
Uyu mubyeyi w’abana umunani avuga ko isambu bagurishije ari yo yamufashaga kubona ibitunga umuryango, akabona n’amafaranga ya Mitiweli, naho inka ikamuha ifumbire none ubu ngo bari mu bukene.
Uyu mubyeyi w’imyaka 44 y’amavuko yifuza ko ubuyobozi bwamworohereza kongera kwandikisha umwana we ndetse agahabwa n’ubufasha ku mutungo wabo wahatikiriye bishyura ibitaro ndetse banajyana umurambo kuwushyingura.
Umunyambanga Nshingwabikorwa w’Umurenge wa Gikonko, Ignace Kayumba yirinze kugira byinshi atangaza kuri iki kibazo, avuga ko ibivugwa n’uyu muryango ari ibinyoma kuko batigeze baza ku Murenge kwandikisha Musabyimana cyangwa ku kindi kibazo kijyanye na we.
Yagize ati “Bababwiye ko kumwandikisha byananiranye gute? Ntabwo bigeze baza”.
Inkuru bifitanye isano
Nyarugenge:Amayobera ku rupfu rw’umukobwa bivugwa ko yitabye telefoni agahita apfa
Gisagara:Yageze iwabo asanga bamaze amezi ane bamushyinguye


text:
KARONGI: Umurenge wa Rugabano ntukiri ikibazo ku karere – Mayor Kayumba B
Umuyobozi w’akarere ka Karongi Kayumba Bernard arishimira ko umurenge wa Rugabano utakiri ikibazo nko mu myaka yashize, aho wasangaga abanyarugabano buzuye ku karere baje kumutura ibibazo by’urudaca.
Kayumba Bernard ibi yabivuze kuwa mbere  tariki 11-2-2013 ubwo yasuraga umurenge wa Rugabano ari kumwe n’abandi bayobozi ku rwego rw’akarere n’ingabo kugira ngo baganire n’abaturage ku ntambwe bamaze kugeraho mu iterambere bakesha imiyoborere myiza. Bimwe mu byo umuyobozi w’akarere ashima abanyarugabano, ni uko bagize uruhare runini mu guhindura isura y’umurenge wabo wabarirwaga mu mirenge ikennye cyane mu myaka yashize.
Kayumba yagize ati: Ikintu cyambere mbashimira nuko uyu murenge wa Rugabano mu myaka ya 2006,2007,2008 wari umurenge w’ibibazo gusa gusa, ugasanga ni bo buzuye ku karere. Ariko mumaze gutera imbere bishimishije. Urugero rworoshye ni iki cyayi. Muribuka inama twajyaga dukora akagari ku kagari, umudugudu bakavuga bati iki cyumweru mugomba kubona hegitari 50 cg 100 zo guteraho icyayi rimwe na rimwe tugaseta ibirenge, ubu se ntimubona igisubizo? Dore iki cyayi kiduhaye n’umuhanda uva Gasenyi, ugaca Rugabano ukomeza ujya kuri kaburimbo. Iyo tudatera icyayi uyu muhanda ntiwari kubaho. Igikorwa kimwe cy’amajyambere kirimo kutuzanira ibindi. Uko umuhanda ugenda ukorwa, ni ko mugenda mubona akazi, ibyo mwajyaga muvuga ko mwahombye kuba mwarateye icyayi mwibaza ngo kizajya kigera ku ruganda gite, murabona ko umuhanda waje, kandi iyo umuhanda uje hari n’ibindi bigenda bitera imbere, n’aya mazu araza kuvugururwa bidatinze kuko azaba ari ku muhanda mwiza.
Abanyarugabano nabo ubwabo barabyiyemerera ko bavuye kure. Umusaza witwa Nsengimana Mathias ni ho yavukiye na n’ubu akihaba. Yagize ati:
Ingero ni nyinshi ari ko urugero naguha, urabona mbere umwana yarigaga agatsinda ariko hakigendera uw’ibunaka; ariko ubu abana bose bariga n’utabashije gutsinda ngo abone amanota meza umubyeyi akabasha kumenya aho umwana yananiwe, utsinze nawe akabasha gukomeza amashuli.
Uwamurengeye Vital ushinzwe iterambere mu kagari ka Gitega avuga ko gushimwa n’ubuyobozi bw’akarere bifite ishingiro kuko ibikorwa bihari bibigaragaza:
Nta nzara ikiba hano muri Rugabano, turahinga ibirayi, ibigari ndetse n’icyayi. Ibi byatewe n’uko twahuje ubutaka none ubu abahinzi barahinga icyayi bakabona agafaranga, bagahinga ibirayi, utarabihinze yarahinze nk’ibishyimbo agahinduranya n’abandi, ibi rero ni byo byatumye inzara icika burundu. Nk’ubo mu kagari kacu hari hegitari 12 z’icyayi. Mu Gasenyi hari uruganda rushya rw’icyayi, kandi hari gahunda yo kubaka n’urundi hano muri Rugabano. Abaturage urabona ko barutegereje cyane kuko bamaze no
Uruzinduko rw’ubuyobozi bw’akarere ka Karongi ka Karongi mu murenge wa Rugabano rwari mu rwego rw’ukwezi kwahariwe imiyoborere myiza no kureba aho Rugabano igeze yiyubaka.
Nyuma yo kunyurirwamo n’ubuyobozi bw’umurenge ibyo bamaze kugeraho birimo gutangira kwiyubakira ibiro by’utugari tutagiraga inyubako, Kayumba Bernard yasabye abanyarugabano gukomereza aho, abasaba ko batatezuka ku ntego nziza y’imiyoborere myiza ishingiye ku kuba umuyobozi aho kuba umutegetsi, kuko ari ryo banga ry’abanyarwanda rikomeje gushobera amahanga.


text:
1. Gusoma ku izuru bisobanura « Kugambana. »
2. Gusoma k’umusatsi bigasobanura urukundo rw’abavandimwe nk’ururi hagati y’umubyeyi n’abana.
3. Gusoma kugahanga bisobanura ubucuti hagati yanyu.
4. Gusomana ku minwa bisobanura urukundo rukomeye ku buryo rushobora kuvamo urw’umugore n’umugabo.
5. Gusomana kw’ijosi bikaba bisobanura kwihangana.
6. Gusomana ku kirenge bisobanura ko umuntu akwihaye.
7. Gusoma ku kiganza bisonura ko umuntu aguhaye icyubahiro.
8. Gusoma umuntu ku gutwi byo bikaba bisobanura ko ashaka kugukinisha.
Icyitonderwa: Niba rero ugiye gusoma umuntu cyangwa we agusomye ugomba guhita ureba icyo bishatse gusobanura hagati yanyu bityo bizagufasha kuryoherwa n’urukundo.
ONESE UZI ICYO GUSOMANA BISOBANURA
1. Gusoma ku izuru bisobanura « Kugambana. »


text:
Iyi nyandiko yaciye bwa mbere kuri Shikama kuri 3/1/2014
Mu mwaka w’1994 nigeze kurota inzozi nkeka ko zizashyira zikambera impamo none koko zibaye inzozi. Icyo gihe natangiye kuzirota hari mu 1990 ubwo FPR – inkotanyi yateraga u Rwanda. Ababyibuka kuri radiyo Muhabura bajyaga baririmba indirimbo ivuga ngo: “Reka twiririmbire demukarasi u Rwanda ni urwacu ntawe utuburanya agatsinda turi bene mugabo umwe,…inzira ni ubumwe ibindi byose byaza ejo, ikindi ni ukuri kuko iyo ubeshye umara inka”
Iyi ndirimbo ni imwe muri nyinshi zatumye abanyarwanda bakunda FPR-INkotanyi byimazeyo muri icyo gihe ku buryo muri 1994 bageze ku butegetsi abanyarwanda twumvaga tugeze muri paradizo. Nyamara ariko ya Demukarasi baririmbaga na rwa Rwanda rwabo ngo badafite uwo baruburana nawe, burya yari NDUMUNYARWANDA baduciragamo amarenga ntitwabimenya.
Muri uko gufata ubutegetsi ba data na ba mama babaye ibitambo ngo aha tuzagira ubuyobozi bwiza naho bwahe bwo kajya!!! Ikintu cyaje kuntangaza n’ubu ntarasobanukirwa ni ukuntu bihutiye guha ubutegetsi abahutu b’inkoramaraso kandi inyangamugayo n’imfura mu migirire n’imico bahari.
Mu nkuru nabagejejeho nyinshi twagarutse cyane ku bagabo babiri bahisemo kubamba ku musaraba abahutu b’abavandimwe ngo bahemuke bakunde baramuke birengagije ko inda ityaya ihaga. Mu ndirimbo ya RUGAMBA Cyprien yitwa UTUZE KURENGERA yararirimbye ngo Jya umenya urugero rwawe utuze kurengera wavaha wikoraho wikorera ibigoramye, bikaza kukuremerera bikakugora uzize iryo rari ryawe burya ukama izo atunze niwe mugabo.
Muri iyi nyandiko ntabwo ndi bugaruke kuri BAMPORIKI Edouard kuko namusobanuye birambuye. Ahubwo ngiye kubasesengurira ibya RUCAGU Boniface ubu wabaye iciro ry’imigani muri Kigali abakuru n’abato birirwa bamuha urw’amenyo kubera ubuzima bwe butazi icyerecyezo no gutesha agaciro abenegihugu.
Barambeshyeye sinigeze nsaba imbabazi mu izina ry’Abahutu
Mu kiganiro yagiranye n’itangazamakuru kuri uyu wa gatatu taliki 01 Mutarama 2014 I Kigali, RUCAGU yavuze ko abavuga ko yasabye imbabazi babeshya, ahubwo ko ateganya kuzisaba mu minsi iri imbere. Yagize ati “Barambeshyera sinigeze nsaba imbabazi mu izina ry’Abahutu. Ndateganya kuzisaba ariko ntazisaba mu izina ry’ Abahutu kuko bazazisabira.”
Rucagu yahakanye ko yasabye imbabazi yivuye inyuma, ati “Ababivuga bumvise nabi, navuze ko iyo gahunda ari nziza nzasaba imbabazi. Abanyarwanda mbibakangurire n’abayobozi twari kumwe mu ngoma yariho Jenoside iba ariko sinigeze nsaba imbabazi.”
Kimwe mu bizatuma akangurira aba bayobozi gusaba imbabazi ngo ni uko yari mu butegetsi bwakoze Jenoside, gusa ngo nubwo waba utarayikoze nk’ibyo ubwo butegetsi bwakoze, icyaha cyakozwe ntikibura kukwambika isura mbi. Rucagu yarakomeje ati “Nzabashishikirariza ko ubutegeti twarimo bwakoze amarorerwa [Jenoside] ngira nti muze dusabe imbabazi Abanyarwanda.”
Tavuze kandi ko atazasaba imbabazi mu izina ry’abahutu, kuko ngo bahibereye. Ati : “Njyewe nzasaba imbabazi nka Rucagu nk’uwabaye mu buyobozi bubi nkagira n’ibyago nkagira uruhare mu gushinga radiyo R.T.L.M.”. Rucagu kandi yamaganye abantu bafata gahunda ya Ndi Umunyarwanda bakayimwitirira we na Depite Bamporiki, ko ari gahunda ya Leta, kuyimwitirira ngo ari ukuyipfobya.
Menya RUCAGU Boniface na Radiyo RTLM
RUCAGU Boniface yavukiye muri Perefegitura ya Ruhengeri. Yariye ingoma nyinshi kuko yabanje gutapfuna ku ngoma ya Kayibanda Gregoire akaryoherwa n’ingoma ya Habyarimana none akaba anegekaje n’ingoma ya KAGAME Paul.
Rucagu B. yakoze imirimo ikomeye kandi itandukanye muri uru Rwanda kuko yabaye Depite (Intumwa ya rubanda), yabaye superefe wa superefegitura ya Kiyumba muri Perefegitura ya Gitarama ku bwa Habyarimana. Iyo superefegitura yari ibumbye amakomini yarimo Nyabikenke, Nyakabanda, mu gace k’imisozi miremire ka Ndiza.
Mu 1994 RUCAGU B. yari umudepite mu nama y’igihugu iharanira amajyambere ku Kimihurura aribyo ubu dusigaye twita inteko ishinga amategeko y’u Rwanda. Ku rutonde rw’abatanze imisanzu mu ishingwa rya Radiyo rutwitsi RTLM, Rucagu ari ku nimero ya 43 akaba yaratanzemo umusanzu w’ibihumbi bitanu (5,000 Rwf) kandi nawe arabyiyemerera.
Radiyo RTLM irimo kuvugisha Rucagu amagambure muri iyi minsi kandi bikaba bimugargara cyane ku maso ko afite ubwoba bwinshi, abari bakuriye inama y’ubutegetsi bwayo barimo KABUGA Felesiyani, NAHIMANA Ferdinand, BARAYAGWIZA Jean Bosco na NGEZE Hassan.
Abanyamakuru bakoraga cyangwa bavugiraga kuri mikoro yaradiyo rutwitsi RTLM barimo HABIMANA Kantano, Georgis Ruggiu w’umubiligi, BEMERIKI Valeria, HITIMANA Noel, GAHIGI Gaspard na NKURUNZIZA Ananie.
Nyuma y’igihe kirekire FPR-Inkotanyi isaba ingabo za Leta ya Habyarimana gucecekesha Radiyo rutwitsi RTLM, Ingabo z’Inkotanyi zahisemo kurasa muri situdiyo zayo ku itariki ya 17 Mata 1994 mu ruturuturu bakoresheje katiyusha. Kuraswa kwa RTLM, byatumye icecekeshwa hafi amasaha atatu mbere y’uko itangira kuvuga ikoresheke ibyuma bya Radiyo Rwanda, kandi noneho igakorera mu modoka igenda.
Ibyo ntibyatinze kuko Joseph Serugendo wari ushizwe tekiniki muri radiyo Rwanda ari nawe wari ubishinzwe muri RTLM, dore ko ari nawe wanatumwe kujya kugura ibyuma by’iyo Radiyo rutwitsi i Bulayi.
Iyo Radiyo yarashwe n’abasirikare b’Inkotanyi bari bashinze imbunda yabo ku Kagugu. Igisasu kimwe muri bine byoherejwe , kimwe cyakubise RTLM harimo abanyamakuru Hitimana Noheli na bagenzi be babiri barimo Anania Nkurunziza.
Kuri uwo munsi mugitondo kandi nibwo guverinoma yari yariyise iy’abatabazi iyobowe na Theodore Sindikubwabo yakuyeho General BM (Brevet Militaire) Gatsinzi Marcel nk’umugaba w’ingabo bamusimbuza General Majoro Augustin Bizimungu wazamuwe mu ipeti akungirizwa na Gratien Kabiligi.
Izo mpinduka mu buyobozi bw’ingabo za Leta bwakozwe hashize iminsi itanu gusa guverinoma iyobowe na Sindikubwabo na Jean Kambanda yimutse i Kigali ikajya gukorera i Murambi mu Cyakabiri, hafi ya Perefegitura ya Gitarama. Ubu i Murambi ikaba ari ho hari ishuri ryitwa RIAM (Rwandan Institution of Administration and Management).
Iyo Leta yavuye i Kigali shishi itabona ku itariki ya 12 Mata, ku gicamunsi, kuko Inkotanyi zari zafashe umusozi wa Rebero. Ibyo byatumye bumva byakomeye kuko nta handi hasumbaga Nyarurama. Ni amateka y’uburyo abajenosideri bari batangiye gutsindwa ariko bahugiye mu kumara abatutsi.
Muri icyo gihe cyose byacikaga mu Rwanda RUCAGU ntiyigeze nibura yandika akandiko gato ngo agaragaze ko yicuza impamvu yateye inkunga iyo radiyo yabicaga bigacika burundu. Amakuru dufitiye gihamya yemeza ko intambara irangiye RUCAGU yashatse uko akwepa inkotanyi ariko zimufatira I Butare mu Mujyi ziramufunga iminsi mikeya.
Mu nama ya mbere ya FPR-Inkotanyi yabereye mu ngoro inteko ishinga amategeko ikoreramo ku Kimihurura mu kwezi kwa Nzeri 1994 iyobowe na Kagame na Tito RUTAREMARA bari bagamije gushyiraho abayobozi b’inzego za Leta maze bageze kuri Perefegitura ya Ruhengeri Babura ujyayo. Ibi byaje kubabera ikibazo maze babaza Tito RUTAREMARA nk’umuntu ukuze umwanzuro w’umuntu ugomba kuba Perefe wa perefegitura ya Ruhengeri.
Ng’uko uko amahirwe yaguye kuri Rucagu yisanga afunguwe agirwa Perefe wa Ruhengeri. Akimara gutorerwa kuyobora iyo ntara yabwiye abaturage baho ati: “Twaratsinzwe kandi uwadutsinze ntaho yagiye nimuze tuyoboke twese!!!” Ibi akaba yarabivugiye ko hari kwihagararaho ku baturage bamwe no gushaka kuyoboka ingabo za Habyarimana zakomezaga kugaba udutero-shuma mu Birunga biri hafi cyane y’umujyi wa Ruhengeri.
Ibintu bitangaje mutari muzi kuri Rucagu Boniface
Mu kiganiro RUCAGU Boniface yagiranye n’ikinyamakuru imirasire.com ku italiki 17 Nyakanga 2013, umunyamakuru amubajije uko atondeka gahunda ze z’umunsi iyo abyutse amusubiza ko abyuka saa 5h00 za mugitondo agahita anywa litiro 2 z’ amazi, saa 6h30 akajya gufata ibyayi, agahita ajya ku kazi. Rucagu yabwiye umunyamakuru ko iyo ageze mukazi asohokamo saa 20h00 z’ ijoro cyangwa saa 21h00 icyo ngo ni igihe aba yakoreye mu biro atagiye mu nama cyangwa gusura uturere turimo Intore kureba ibibazo by’ Intore.
Rucagu yavuze ko adakunda kubona akanya ko gukora sport, ariko iyo akabonye akora sport yo kugenda n’ amaguru kuko na muganga ngo yayimutegetse. Naho mu mikino, ngo iyo football iba itarimo ihangana ryatuma n’ abantu barebana nabi, niyo yari kujya akina. Avuga ko imikino nk’ iyo ngiyo izamo guhangana atayikunda.
Rucagu yasekeje umunyamakuru agira ati : Uribuka Zinedine ZIDANE uko yarangije umukino we akubise umutwe MATTERAZI, maze yungamo ati mbonye amafaranga menshi nakoresha imikino ya Valley Ball nkahamagarira igihugu cyose umukino w’ amahoro!!!
Rucagu abajijwe ikosa yakoreye ababyeyi akiri umwana ku buryo atazaryibagirwa, yasubije umunyamakuru ko kera Se yamujyanye ku ishuri aramubwira ngo aho niho uziga, Rucagu akajya ajyayo ntagereyo akirirwa yikinira karere (umupira uboshye / uharaze mu birere by’inzina), nyuma rero Se yaje kubimenya aramucunga aramufata, amukubita ibiboko 10 by’umuvumu wokeje, kuva icyo gihe ngo ntiyongeye kubikora byaramufashije kuko yasubiye mu ishuri aba umuhanga rwose kandi ngo ntazabyibagirwa.
Rucagu aritegura gusaba imbabazi kuko yashinze RTLM
Rucagu Boniface wari umudepite muri icyo gihe ni umwe mu batanze iyo migabane nk’uko twabivuze mu gutangira iyi nyandiko. Mu kiganiro kirambuye yagiranye n’itangazamakuru yavuze ko kuba yaratanze umugabane we mu ishingwa ry’iyi radiyo byamubabaje akaba azabisabira imbabazi.
Yagize ati : “Natanze umugabane w’amafaranga y’u Rwanda 5000, hari muri 1993, hari n’abashyizemo imigabane myinshi. Nashyizemo umwe kubera ko nabonaga ntavuga rumwe n’abayobozi bariho, ngatinya ko amafaranga yanjye bayarya.”
Kuri we ngo yatangaga aya mafaranga atazi ko umusaruro wayo uzaba mubi. Agira ati : “Imbabazi nzazisaba ko nagiye mu isosiyete nashyizemo amafaranga ikaza guhindukamo icyakoze amarorerwa, nzasaba imbabazi.” Rucagu yakomeje avuga ko izi mbabazi azazisaba mu minsi iri imbere ubwo abakozi b’urwego abarizwamo rugengwa na Minisiteri y’ubutegetsi bw’igihugu izaba yateranye.
Andi mateka akomeye kandi mabi ya Rucagu
Nk’uko nigeze kubivuga, agitorerwa kuyobora Perefegitura ya Ruhengeri, Rucagu yihutiye guhindura imitima y’abanyaruhengeri. Abajya munyura mu ntara y’amajyaruguru mubona ibibumbano by’INGAGI maze munsi hakandikwaho ngo : ”Iyo zibonye amahoro zikamwa amadovizi”
Ikindi Rucagu yibukirwaho ni uko akigirwa perefe wa Ruhengeri yahise ategeka ko ku nkuta z’ibiro by’ubuyobozi byose ahagaragarira rubanda handikwa aya magambo akurikira: ”Ingengabitekerezo ya genocide tuyirandurane n’imizi yayo yose tuyitwike ishye ikongoke ubuziraherezo” amashyi ngo kaci kaci – maze ategeka ko banashushanyaho ibiganza bibiri bikoma amashyi yo kurandura ingengabitekerezo ya genocide.
Ibyo yakoze byose bihindutse imfabusa
Rucagu ubu ubona ko ibintu bikomeye cyane ndetse ko zishobora guhindura imirishyo bityo akaba ashaka n’uko yazatapfuna n’ingoma y’uzasimbura Kagame, ejo bundi yumije abanya Kigali avuga ko bamubeshyeye atigeze asaba imbabazi mu izina ry’abahutu.
Mu kiganiro IMVO N’IMVANO cyatambutse kuri BBC kuwa gatandatu ku italiki ya 02 Ugushyingo 2013 (Nkaba ngifitiye kopi yacyo), Rucagu yagize ati : ”Njyewe Rucagu Boniface natse imbabazi mu izina ry’abahutu bose iyo bava bakagera kandi si n’uyu munsi nzisabye kuko nazisabye guhera muri 1994 kandi mpora nzisaba ndetse sinzatuza no kuzisaba kugeza ingengabitekerezo ya Genocide tuyiranduranye n’imizi yayo yose!!!”
Iyi mvugo ya Rucagu ikaba ihita imushyira ku mwanya wa mbere abyiganiraho na Depite Bamporiki uyu mwanya kandi ukaba uzatuma amateka abaryoza ibizakurikiraho ndetse n’akarengane karimo gukorerwa abahutu b’abavandimwe b’abanyarwanda bazira ubusa baryozwa ibyaha batakoze bakazabyishyura. (Urabe wumva mutima muke wo muri rwa rutiba!!!)
Mu gusoz aiyi nyandiko nagize ndende kugira ngo mbasobanurire kandi mbasesengurire iyo bigana, turasanga abanyarwanda bari mu butegetsi bwa Kagame bakwiye kumubwiza ukuri bakavuga ko NDUMUNYARWANDA igomba guhagarara kuko ihindura abatutsi abatagatifu mu gihe irimo gupfukamisha abahutu bari bazwi nk’abagabo b’ibikonyozi abaturage barebaga bakabubaha. Ubu se bazongera kubwira iki abaturage mu mbwirwaruhame koko???
BAZIGUKETA F.
Shikama/ Shikama ye


text:
Gatsibo bateguye inteko y’abaturage
taliki ya 17 Gicurasi, 2012, Akarere ka Gatsibo kateguye umunsi w’inteko
y’akarere aho inzego zose kuva mumudugudu kugera ku karere zitabiriye
inteko hagasuzumwa ibimaze kugerwaho mu karere no gutekereza
iby’ ishyirwa mu bikorwa mu kwihutisha iterambere ry’akarere.
Umuyobozi w’akarere ka Gatsibo Ruboneza Ambroise atangaza ko ari
igikorwa gishya cyatangijwe n’akarere kuva mu mwaka 2011 yitabirwa
n’abayobozi b’imudugudu, abagize za njyanama, inzego z’umutekano
n’abafatanyabikorwa mu bikorwa by’iterambere, inzego z’uburezi, hamwe
n’ubuyobozi bw’imirenge n’akarere. umuyobozi w’akarere akaba avuga ko
guhura bibafasha kureba amahirwe ahari mu kurwanya ubucyene cyane ko
haboneka amahirwe atandukanye abaturage bagombye gukoresha bakihuta mu
iterambere.
Inteko yabaye 2011 yihaye kuzamura ubukungu bahuza ubutaka bitanga
umusaruro wikubye 2 umusaruro wabanje ndetse biyemeza kongera umusoro
kugera kuri miliyoni 400 hamwe no kongera igikorwa cyo gutera
amashyamba, amakoperative yageze ku 104 kandi afite ubuzima gatozi
ndetse agirwa n’inama zo gukora neza no mu bworozi.
akarere ka Gatsibo gafatwa nk’akarere gafite aborozi benshi kakaba karashoboye
kongera igikorwa cyo gutera inka intanga mukongera inka zitanga
umukamo kuko Gatsibo isanganywe inka zigera kubihumbi 50 by’inka
gakondo.
Inteko yatangajwe n’akarere ikaba idakorwa k’urwego rw’akarere gusa
kuko hari n’imirenge yashoboye kuyikoresha nk’umurenge wa Rwimbogo.


text:
SI JE LE SAVAIS PART 2
aho twagarukiye ubushize!
yangiriye mbinyujije kumubyeyi bikira mariya! ubwo se uriya mwana koko yanyemerera sinshimire nyagasani koko davi!? david ati: hahahahahaha… hhaha uri feke gusa, ngaho tugende….
.
PART 2
.
ubwo william na david bahise bajya kureba aho class ya angella yari yigiye, bahageze basanga batarasohoka, william ati: mwana ndabona batarasohoka kabsa, reka tube dutegereje ho gatoya! david nawe ati: ntakibazo rwose, nonese ahubwo mn willia!! william ati: iki se kandi dav!? david ahita aseka cyane ati: hahahaha, ko mbona ibyuya byakurenze kandi hakonje aho nturwaye!? william nawe ahita yimyoza, aravuga ati: shahu uwakubwira intambara ndimo ndwana nayo kumutima wakumirwa! david: haha, sha ariko wagiye ureka kuba umuswa bigezaho kweli! uziko wagira ngo urimo gutinya umwicanyi mn! william ati: ese ubundi wowe nturakunda umuntu ngo wumve ukuntu bimera sha davi!? david: eheee! sha njye nahita mbimubwira kabsa, ntanubwo nakwiriza umunsi wose! william ati: sha njye ndumva mfite ubwoba kabsa, ubwo se ndahinguka imbere yuriya mwali nte koko davi!?.
.
.
.
david nawe ati: umva yewee….eheee ahubwo dore barasohotse, genda uhite ubirangiza nkumusaza! ubwo class ya ba angella yarasohotse ndetse bose bashiramo, angella nawe arasohoka ahagarara imbere ya yahantu bari bigiye arimo kuganira nabandi bakobwa biganaga, aho william we yari, ubwoba bwari bwose,arimo guhumeka nkuwahoze yiruka ibirometero byinshi. david ahita amubaza numujinya mwinshi ati: nonese utegereje iki mn willia, urabona atari nguwo angella ,wagiye ukamubwira uburyo umukunda! william nubwoba bwinshi aravuga ati:mwana dav, reka duhindure umunsi, nzabikora ejo kuko ubu ndumva ntari tayali kabsa pe! david nawe ati: hoya, njye ntago mbyemeye kabsa, ugombe uve hano umubwiye ko umukunda, erega ushobora gutinda abandi bakamutwara umenye ko atariwowe ukunda wenyine! william nawe ati: ariko mn ubundi reka njyeyo bizabe uko bibaye sha, ubundi ubwo ndatinyiki kweli! david ati: ntiwumva se mwana, kabsa nyaruka nanjye ndagutegereza aha tu!
ubwo william yahise agenda agana aho angella yarahagaze, gusa ataramugeraho abona japhet araje asuhuza babakobwa bavuganaga na angella, ndetse ahobera na angella bimwe bigezweho, angella nawe akanyamuneza arikose, ibyishimo bigaragara kwisura ye rwose, ahita ajyana na japhet bafatanye akaboko. ubwo william we yasigaye ahagaze aho yarageze akanuye amaso, arimo kwibaza ibibaye bikamuyobera.
.
.
.
tuve kuri william tujye kuri japhet na angella, baragiye bicara kututebe twaraho hafi munsi yigiti muri jardin yakaminuza bigagamo, batangira kwitegerezanya mumaso bisetsa, mbese ubona buri wese yagiriye undi isoni, angella we sinakubwira,ibyishimo byari byamurenze nkumuntu watomboye za millioni, japhet nawe wasaga nkaho yishimye, ahita amubaza ati: niko se angella, buriya sindimo kurota koko!? angella nawe ati: cyangwa njye ndimo kurota ahubwo, ubu siniyumvisha uburyo nicaranye nawe ahantu nkahangaha pe! japhet nawe ati: ariko se ubundi koko biriya bintu wanditse warukomeje engella!? angella nawe ati: egoko mana, ubwo se urumva nkina njyewe japhet, nukuri rwose pe ndagukunda kuburyo utabasha kubyiyumvisha ahubwo, ndetse ndumva nshaka ko umbera umukunzi wibihe byose, nkagukunda, nkaruguha rukakurenga kuko ndumva umutima wanjye ariwowe uwuzuye gusa! japhet nawe ati: yoooh! shn angella, urakoze rwose pe, ndetse buriya nuko utabizi, nahubundi worosoye uwabyukaga, nanjye nendaga kuzakubwira ko ngukunda ahubwo! ubwo japhet yavuze atyo, angella ahita ahaguruka aramubera, aramusoma cyane ndetse aravuga ati: nukuri rwose japhet, uyu munsi niwowe wambere undutiye iyindi yose nabonye kuri iyi si pe, ndetse ndumva nabaye undi muntu udasanzwe, ndumva umutima wanjye utuje nukuri pe! japhet ati: yooooh, wahora niki shn, ubwo nuko utazi ukuntu kumutima wanjye hashashagirana ibishashi byurukundo ngufitiye, uyu munsi nuwambere mumateka rwose! kandi rwose angella, ndagusabye reka urukundo rwacu imana itwihereye turubagarire rukure, sibyo!? angella nawe ati: cyane rwose! ubwo haciyemo akanya ntawe uvugisha undi, ahubwo barebana mumaso nibinyamuneza bitagira ingano kumpande zombi, hashize akanya gatari gato barebana , bose baba basekeye rimwe, japhet ahita ahaguruka afata angella aramusoma, aramuhobera cyane bimara umwanya, amwongorera mukajwi gatoya cyane mugutwi ati: angella , ndagunda cyane kandi rwose urakoze kumpa urukundo rwawe! angella nawe ati: nanjye nuko chr wanjye, mukundwa imana inyihereye!.
.
.
.
tuve kuri japhet na angella, tujye ahantu hantu hasa nkaho ari muri restaurant ariko yubatse muri kaminuza, ku meza amwe ariho cyntia na kellia barimo kuganira ndetse bafite nudukombe turimo jus imbere yabo barimo kwinkwera, kellia aba aravuze ati: nukuri pe, enock ashobora kuba yagize icyo acyeka cyagihe nijoro pe! cyntia nawe ati: haha, ariko nawe ntukajye ukomeza ibintu shn kelli, ubwo hari igihambaye cyabaye kuburyo enock yahita…… atararangiza, kellia ahita avuga ati: cyane rwose, reba nkukuntu twavugaga kuri william, ugatangira kwitsa imitima, maze nundi wese yahita amenya ko haraho muhuriye! cyntia nawe ati: shn simbizi pe, ariko ibyaribyo byose nimba yanabiketse azabimbaza cyangwa abikubaze! kellia: ese ubundi cynti, sinzi inshuti yawe!? cyntia nawe ati: cyane rwose, uri inshuti kandi nziza pe! kellia nawe ati: njye ariko siko mbibona pe! cyntia arongera ati: gute se kellia, nukur…… kellia: nigute naba inshuti nziza nkugira inama ntuzumve se! cyntia nawe ati: erega ndakumva ahubwo nuko ntabushobozi, ariko ndakwizeza ko umunsi mwe nzabikora kandi bigacamo! kellia: erega buriya cyntia, nukunda umuntu ujye umenya ko atari wowe umureba wenyine, ushobora gukunda imico ye cyangwa uko ameze ariko hari nabandi bamukundira ibyo ndetse nibindi byinshi, ubwo rero iyo utabimubwiye vuba, abandi bashobora kumugutanga ugasigara ushengurwa nagahinda! cyntia nawe ati: yego, ndabyumva rwose kelli, ariko nawe rwose ujye witegereza william, ntago arumusore napfa guhubukira pe, ubwo se anyanze ko ntashobora kubyihanganira kelli! kellia nawe ati: kuki se wumva ko yakwanga noneho! nyamara njye mbona william yanahita akwemera cyntia, nonese ko utari umukobwa mubi cyangwa wumusazi, kandi william nawe akaba arumusore witonda urumva mutahuza koko!?.
.
.
.
kurundi ruhande, william we ibibazo byamubanye uruhuri arimo kwibaza icyo yakora nyuma yo kubona umukobwa akunda ajyanwe nundi musore, naho david waraho hafi amuseka cyane, aravuga ati:ariko rero mwana william, ntanubwo wagakwiye kubabara kuko niwowe witindije kandi umwana yari imbere yawe umureba! ubwo william we yarebye david abura icyo yavuga, ahubwo atangira kuzenga amarira mumaso, david abibonye nawe biramuyobera ahita yegera hafi akora kuri william aravuga ati: umva wangu willia, ihangane ube umuntu wumugabo kabsa, yego ndabyumva angella uramukunda cyane ariko ntago yatuma urira kandi uri umuntu wumugabo, kandi wasanga ntanikidasanzwe kiri hagati ye na japhet! william nagahinda kenshi cyane arahaguruka yitegereza david mumaso, arangije aramubwira ati: davi…david… buriy…… kuvuga biraunanira, ikiniga kiraza noneho amarira atangira gushoka mumaso, david abibonye ahita amufata akaboko amujyana ahantu hihishe kugirango hatagira umubona arimo kurira, bahageze david yegere william yegura umutwe we bararebana, ahita amubaza ati: niko willia! kubonana angella nundi muhungu nibyo bikubabaje byonyine!? william nawe ati: ese dav, uriya japhet uramuzi ubundi!? david ati: ndamuzi turakinana mwikipe ya kaminuza, kuberiki se!? william nawe ati: mbabajwe no kuba aziranye na angella ntakindi! david ati: yeeeh! kuber….. atarangiza william aravuga ati: uriya japhet ndamuzi twariganye segondere, ntakindi ashaka kuri angella uretse kumushora mungeso mbi gusa…… atararangiza david ahita avuga ati: kandi koko sha willia, nanjye mbona japhet ari umunyangeso mbi cyane,ariko wenda sibyo ntawamenya! william nawe ati: basi niyo yaba amukunda byanyabyo ariko atari ukumukoresha ubusambanyi, njye ntacyo byaba bintwaye kuko angella ndamukunda, mba numva ntakibi cyamubaho pe!
.
.
.
tube tuvuye kuri william na david, tuze kurundi ruhande, erick na jack barimo gukina basket bonyine mukibuga, jack aba aravuze ati: ariko se ubundi cya japhet ko cyatinze kuza mn erick! erick nawe ati:hhm, japhet se ubundi ko ari umufootballeur yaza gukina basket ate mn!? jack nawe ati: umva yewe, twavuganye ko aribuze kudusanga hano akatubwira uko byagenze! erick ati: ibiki se byagenze!? jack ati: ntuzi ko yagiye guhura na cya cyana se mn kimwera! erick ati: ariko mn…. atarakomeza jack ahita ajugunya ballon hasi, aravuga ati: salama mwana japhet, ngaho rero tuguteze yombi, kumbe japhet yarahageze, nawe ahita avuga ati: abasa! sha noneho kiriya cyo ninsazi wallah, byarangiye ubu hasigaye kugiha gahunda nkabanza numva uburyohe bwacyo kabsa! jack nawe ati: hahahaa, msaza cya cyakora byo kabsa cya angella kiruzuye,nuburyohe kabsa! ubwo erick we yanze kumva ibyo barimo kuvuga, afata ballon ajya kuba ashota muri panier,jack abibonye aravuga ati: ariko se mn erick, wowe nta comment ushyiraho mn!?
.
.
.
erick ati: nyamara umunsi umwe muzicuza ibyo murimo ubu, ubwo se umwana wabandi numutera inda uri tayali kumutunga mn japhe!? ubwo yavuze atyo, bose basekera rimwe, japhet ati: haha, nari niteguye ko ugiye kuvuga gutyo wamurezi we, ahubwo se abakobwa bose nariye uriya niwe wasama wenyine mn!? jack nawe ati: reka uriya murezi mn ahubwo niwe uzicuza igihe azaba atagifite uburyo bwo kubarya!( ngaho dutange comments zacu kubwinshi twikomereze, share yawe yo ninkunga idasanzwe)
.
.
INSTAGRAM: follow abasomyi on instagram as abasomyi, naho turashaka kuhakorera!
.
ESE JAPHET AZABIGERAHO!?
WILLIAM SE NA CYNTIA BO BITE!?
.
source: abasomyi
author: willy grouch
whatsapp: +250784099487
.
NTUCIKWE PART 3…LAODING……


text:
Igitabo Nyungura Corneille yasohoye yari amaze imyaka itanu acyandika. Muri iki gitabo yise “Là où le Soleil disparaît” yibanze ku buzima bwe kuva mu bwana n’uruhurirane rw’ibyo yanyuzemo kugeza abaye icyamamare ku Isi.
Corneille yavukiye i Freiburg mu Budage tariki 24 Werurwe 1977, abyarwa na Emile Nyungura na nyina w’Umunyarwandakazi. Aba bombi bari baragiye kuba muri icyo gihugu kubera amasomo, hanyuma bagarutse gutura mu Rwanda bari kumwe na Corneille ubwo yari afite imyaka 6.
Yavukiye mu Budage ariko akurira mu Rwanda, afite imyaka 17 yahavuye ajya mu buhungiro aza kongera gusubura mu gihugu yavukiyemo. Yahavuye ajya kuba muri Canada ari naho asigaye abarizwa n’umugore we.
Uyu muhanzi watangiye kwigaragaza nk’umunyamuziki mu 1993 ubwo yatwaraga Prix Découvertes mu irushanwa ryari ryateguwe na Televiziyo y’u Rwanda, yasohoye igitabo gikubiyemo byose ku buzima bwe.
Yiminjiye urusenda mu gisebe…
Corneille Nyungura yanditse kuri Facebook ko igitabo cye cyamaze gutunganywa neza ndetse ko cyavuye mu icapiro ubu kigiye kugurishwa mu nzu zicuruza ibitabo henshi ku Isi.
Mu musogongero w’igitabo cye “Là où le Soleil disparaît”, Nyungura agaragaza ko inkuru ikubiyemo yiganjemo agahinda k’indengakamere yagize mu buzima bwe. Yavuze ko mu kwandika inkuru y’ububabare yagize mu buzima bwe ‘ngo byasaga no kwiminjira urusenda mu gisebe kibisi’.
Yagize ati “Mu gutangira iki gitabo nari nzi ko hari impapuro nyinshi zintegereje kuri Jenoside n’ubwicanyi bwakorewe umuryango wanjye mu Rwanda mu 1994. Nari nzi ko kwandika ubu bubabare bw’ahashize ari ugusuka urusenda mu gisebe kibisi…”
Yongeraho ko mu rugendo rwo gusubiza maso inyuma atekereza ku buzima bwe yahuye n’ibikomere byinshi kandi bisharira. Ati “Mu nzira yo gusubiza amaso inyuma nahuye n’ibindi bikomere byinshi […] Iki gitabo cyantwaye hafi imyaka itanu kugira ngo nkirangize.”
Nyungura ukomoka ahahoze hitwa i Butare, afite abavandimwe mu Rwanda barimo nyirasenge utuye mu Murenge wa Huye, babyara be bari mu Karere ka Gisagara.
Nyungura n’umugore we Umunya-Canada Sofia Medeiros, bafitanye abana babiri imfura yitwa Nyungura Merick n’umukobwa baherutse kwibaruka.


text:
AHARI IBITI HABA HARI UBUZIMA
gikorwa cyo gutera ibiti mu butaka bw’Ikigo Ntangarugero mu Buhinzi n’Ubworozi (Mbayaya Farm Demonstration) cya EAR Diyoseze ya Shyogwe buri mu Kagali ka Mukinga, Umurenge wa Nyamiyaga mu Karere ka Kamonyi.
Uwo muganda wabaye ku wa gatanu tariki ya 11/11/2016. Wateguwe n’ubuyobozi bw’Umurenge wa Nyamiyaga bufatanyije na EAR Diyoseze ya Shyogwe, RAB, Viva Trees, na Mukunguri Rice Farm. Abitabiriye uwo muganda bateye ibiti by’imbuto ziribwa, ibivangwa n’imyaka ndetse n’indabo ku musozi wa Nyaruhengeli.
Kuri uyu musozi Diocese ya Shyogwe yatangiye kubaka ivuriro ndetse ikaba ihakorera n’ubuhinzi ntangarugero. Twakwibutsa ko uyu musozi wa Nyaruhengeli urimo gutunganywa ngo uzabe umudugudu ntangarugero (Modal Village) akaba ari nayo mpamvu usibye kuhubaka ivuriro, Diyoseze ya Shyogwe iteganya no kuhubaka amashuli y’imyuga itandukanye.
Diyoseze ya Shyogwe ishishikajwe cyane no kurengera ibidukikije bityo ikaba inateganya ko ku wa 23/11/2016 ifatanyije n’abaturage bo mu Murenge wa Nyamiyaga bazongera gutera imbuto ziribwa ku butaka bwayo bungana na ha 11.


text:
juin 2010
UBUTUMWA UMUBYEYI BIKIRA MARIYA YAHAYE BYISHIMO KU ITARIKI YA 02/06/2010
Umubyeyi Bikira Mariya yaje ababaye cyane, ari mu rumuri rwinshi cyane ntabona icyo ndugereranya nacyo nuko aranyitegereza, aransuhuza, ati :
B.M. : Uraho mwana wanjye ukomeje kwihanganira ibigeragezo byose uhura nabyo!
BY. : Uraho Mama!
B.M. :Umeze ute?
BY.: Mama, meze neza gahoro nawe urabibona. Mfite imibabaro myinshi mu mubiri wanjye.
B.M.: Mwana wanjye, iyo mibabaro ufite ni ibyaha byinshi by’abantu benshi bari hirya no hino muri kino gihugu cyanyu cy’u Rwanda uri guhongerera. None rero mwana wanjye, ni ukwemera ukabyakira kandi mwana wanjye hari n’abandi bana banjye bameze nkawe, mufatanyije imibabaro.
BY.: Ariko Mama, mfite ubwoba bw’ibyo mukomeje kunyereka. Binteye ubwoba ntabwo ngisinzira.
B.M.: Ntihagire ikintu na kimwe kigutera ubwoba kuko nta kintu na kimwe utazi. Mwana wanjye, baragutoteza ndabibona, ariko abo bagutoteza bazasanga baribeshye. Mwana wanjye, ndi hano uvuge icyo ushaka ndakumva. Uyu munsi ngarutse kubasura kubera ko mbakunda, ariko kandi ndababaye.
Mbabajwe cyane n’uko ibyo mbasaba mutabikora, ahubwo mwibereye mu binyoma gusa,mwibereye mu bidafite shinge, muri mu mazimwe gusa, muririrwa mutoteza uwo mbatumaho mumushinja ibyo mutahagazeho.
Mumutoteze, ariko naramutoye ndacyamutuma ntabwo ndamurekura kandi n’iyo akosheje ndamwihanira mubyumve neza mureke amagambo hirya mo hino.
Mwana wanjye, ongera unsuhurize abana banjye bose ntawe urobanuye, uti nimugire amahoro, nimugire amahoro, nimugire amahoro, urukundo rwanjye rubasakaremo.
Mwana wanjye, mbwirira abantu bose b’impande zose z’isi, bambwirire, uti isi mutuye mwayihinduye umwanda, amategeko Imana yabahaye ntimukiyitaho na mba. None hagati aha kababayeho kandi bihereye mu Rwanda. Mugiye kugusha ishyano banyarwanda mubyumve ntacyo ntavuze. Ubu Shitani yarahagurutse ubu impande zose z’igihugu yarangije kukigota. Ubu Shitani iratuma abantu benshi bangana. Abantu benshi bataye ukwemera kubera amaraha bibereyemo, kubera iby’isi bashyize imbere, ubu rero benshi bari kugenda baganisha mu rwobo.
Bana banjye rero munyumva mwumva ibyo mbabwira nimupfukame musenge, mutakambire igihugu cyanyu kuko kigeze mu rwobo.
Ibikomeye biraje bizarokoka bake. Bana Mwicuze banjye, nimugendere mu nzira zo kwitsinda no kwicuza. Mwicuze, Mwicuze cyane kuko igihugu cyanyu kiri kugenda kijya mu muriro.
Bana banjye, ibyahanuriwe kino gihugu cyanyu ngibi birasohoye kandi bizarokoka bacyeya. U Rwanda nararwiteguriye, ndwicayemo mubimenye, umwana wanjye yarangije kuruteguraho byinshi kuko ku isi yose nta kindi gihugu cyamwakiriye ngo kimwegurire igihugu uretse u Rwanda. Niyo mpamvu aka gahugu kanjye niteguriye kagiye gukorerwamo byinshi.
Mwana wanjye, ongera ubambwirire, uti abanga kwakira ibyo nkomeza kubabwira ntabwo ari bo bazatuma umwana wanjye atuzuza umugambi yateguye kuri kino gihugu cy’u Rwanda; kuko iki gihugu ntabwo umwana wanjye ateze kukirekura na rimwe. Iki gihugu ni cyo Isiraheli ya kabiri mubimenye, kuko umwana wanjye yarangije kugirana isezerano rye namwe. Ngaho rero nimumubere umuryango.
Bana banjye, ibikomeye biraje, abantu benshi baratashye, nimwiyeze, mwicuze ibyaha byanyu inzira zikigendwa.
Mwana wanjye, ongera umenere Abanyarwanda ibanga kuko urukundo umwana wanjye yakunze u Rwanda, umwanzi we Shitani yararimenye akaba ari cyo gituma ikomeje kubagenderera ku buryo bukomeye ibazanira urwango rutigeze rubaho na n’ubu.
Mwana wanjye, mbwirira abantu bose, abumva bumve, utumva nawe ni akazi ke ntacyo azireguza imbere y’Imana. Mwana wanjye, ijwi ryawe nirirenge rigere ku mpera y’isi yose. Umbwirire abantu bose kuko amahanga niyo yahanuye ukugaruka ku isi k’umwana wanjye. Ariko kugeza ubu ntaramenya igihugu azicaramo. None rero bana banjye, uyu munsi mbamenyesheje ko umwana wanjye arangije kwicara mu Rwanda.
Mwana wanjye, uramenye ubu butumwa ntugire igihugu na kimwe wibagirwa utakimenyesheje ugutsinda k’umwana wanjye Yezu. Bambwirire, uti umwana wanjye yakunze u Rwanda kandi ntibizigera bihinduka na rimwe, kuko ibyo mwakora byose ntabwo azisubiraho byarangiye uwanga kubyemera narorere icy’ingenzi ni uko nta na kimwe kigomba kubuza umwana wanjye kuzuza ibyo yateguriye iki gihugu cyanyu cy’u Rwanda. Simvuze byinshi ibimenyetso byinshi mwarabibonye icyari gisigaye nacyo cyagaragaye, uzi gushishoza nashishoze.
Mwana wanjye, bambwirire, uti uwanze kumva ntiyanze no kubona. Nimureke rero ibyavuzwe bisohore nk’uko byahanuwe. Ubu butumwa ubutange, nukomeza gutinda kubutanga uzabutanga nabi, ubimenye.
Bana banjye, isukurwa rigiye gutangira. Ubu umwana wanjye agiye gusukura kino gihugu hasigare inyangamugayo, hasigare abumvise ibyo tubasaba kandi bakabishyira mu bikorwa. Bana banjye, mubimenye isi yose izaronka amahoro aturutse hano mu Rwanda, mwange cyangwa mwemere ni ko bigiye kugenda.
Bana banjye, igihe kirageze ibyo twababwiye byose bigiye kuzuzwa kuko nta n’umwe mu batuye isi, ari uwera cyangwa yirabura, ufite umugambi wo guhindura umugambi w’umwana wanjye.
Hari abirirwa babeshya ngo bafite ubwenge. Ubwenge ni ubw’umwana wanjye wenyine ntawe ubumurusha. Byose rero bigiye gusohora nta kadomo na kamwe kagabanutseho. Simvuze isaha cyangwa umunsi cyangwa umunota ariko muratunguwe. Abanjye mwicare mwiteguye.
Mwana wanjye, sengera u Rwanda, Sengera u Rwanda, Sengera u Rwanda. Mfasha kururirira kuko uburakari bw’Imana bubisutseho nk’imvura y’amahindu.
Mwana wanjye, mbwirira Abanyarwanda, uti ndababaye kubera urukundo nabakunze mwe mukangaragariza ko muzi kwangana. Mwana wanjye, sengera Abanyarwanda kuko barambabaje cyane kubera urukundo mbakunda.
Bana banjye, nguyu wa munsi nababwiye urageze kandi ubaguye gitumo muri gushaka amafaranga, mwibereye mu mitungo gusa, umwana wanjye arabirimbuye namwe atabasize.
Mwana wanjye, ubu butumwa bugeze ku Banyarwanda bose, ari uwakiriye cyangwa utarakiriye, mwese burabareba. Ntutinye kubutanga ndashaka ko nta n’umwe utungurwa, n’utabwakira nawe abe yabimenye.
Bambwirire, uti ibyo byose muri gupfa umwana wanjye arabirimbuye namwe atabasize. Bambwirire, uti nguyu wa munsi ubaguye gitumo, urukundo mbakunda ni rwo rutumye mbereka ko mbabaye nibura hagire urokoka.
Bana banjye, ni benshi batakira ibyo mbabwira kubera amaraha barimo.
Bambwirire, uti umwana wanjye agiye kubereka ko ari we utanga amahoro. Mwana wanjye, mbwirira abakiriye, uti ni mwe mutumye ntangaza ibi kugira ngo mudatungurwa.
Bana banjye, nimuhore mwiteguye ejo mutagubwa gitumo.
Bambwirire, uti ndareba kino gihugu cyanyu cy’u Rwanda, nkarira adakama. Ndabona hari abavuga ngo barambiwe gutegereza, ndabona bagiye gutwarwa n’ibintu.
Bambwirire, batazakomereka baramutse batunguwe.
Mwana wanjye, mbwirira abantu bose ko mbabaye cyane, umwana wanjye agiye kubamanuriraho amahindu, kandi ibi mvuga nta gihe mubitegereje uretse iki murimo. Mwana wanjye, ongera ubambwirire, uti kubona nabo nakubise akanyafu nabo akaba ari ntacyo bibabwiye ngo bahinduke!
BY.: Ariko se Mama, hakorwe iki kugira ngo biriya bintu bibi mukomeje kunyereka bitaba?
B.M.: Mwana wanjye, wibaza ngo hakorwe iki kugira ngo ayo makuba arorere, nta cyakorwa uretse kuzuzwa kw’ibyahanuwe.
Mwana wanjye, mbwirira abana banjye bose, uti umwana wanjye u Rwanda yararutuwe, yararwakiriye, none mwe buzukuruza be nimutunge uwo munani wa sokuruza wanyu.
Ariko bana banjye, murambeshya ngo murasenga, murambeshya cyane! Uyu munsi ndabasaba ngo muhagurukire rimwe musabire igihugu cyanyu kuko kiragenda kiganisha mu rwobo. Abanyarwanda narabakunze, Abanyarwanda nkunda, Abanyarwanda nzahora nkunda, nimumbabarire muntege amatwi. Ariko abatemera kuyantega, nimumenye ko iyo wahinze ingano, isarura riragera wajya guhunika urumamfu ukarutwika. Abemera rero kwambara ikirezi nikibizihire, abatemera kucyambara nibajye mu mwanya babyiganiye w’ibyisi.
Mwana wanjye, bambwirire, uti ndababaye cyane. Mbabajwe na benshi banze kwakira urukundo mbakunda ariko kandi bana banjye n’ubwo mwanga kurwakira sinzareka kubakunda, ndacyabakunda. Ni yo mpamvu umwana wanjye yabeguriye gutegeka isi. Nimwakire rero umunani yabahaye, ariko se ko mbasaba gukundana mukanga iyi si muzayitegekesha ayo macakubiri yanyu?
Ni yo mpamvu rero umwana wanjye agiye kwishungurira inyangamugayo kugira ngo ibyateguwe byuzuzwe. Ese mwana wanjye, ntabwo mwishimiye uwo munani umwana wanjye abahaye? Nimurangwe n’urukundo ruranga abana b’Imana maze mwegukane umunani wanyu.
Mwana wanjye, soma Math. 1, 21-23
Bana banjye, mwakumviye nka Yozefu Imana yabujije kwegera umugeni we yasabye, yakoye arabyemera. None Abanyarwanda ndabatumaho intumwa n’abahanuzi ntimubumve, ahubwo mugashaka kuzica mu gihugu! N’utakiriye nawe yakwicecekera akareka ubugambanyi.
Mwana wanjye, mbwirira Abanyarwanda , uti mbifurije kuzashyikirana n’umwana wanjye mu bihe bishya no mu Rwanda rushya yagabiwe n’Umwami wanyu i Nyanza.
Bana banjye, ngaho mubane nanjye urukundo rwanjye rubakomeze. Ngaho mugire amahoro kandi mugwize andi.
Bana banjye, mbahaye umugisha, ku izina ry’Imana Data na Mwana na Roho Mutagatifu. Amina.


text:
Mars 2015
UBUTUMWA NYAGASANI YEZU YAHAYE BYISHIMO KU TARIKI YA 19/03/2015
Nyagasani Yezu yaje ababaye cyane ari murumuri rwinshi ntabona icyo ndugereranya narwo nuko aranyitegereza aransuhuza ati :
Yezu : Uraho mwana wanjye ukomeje kwihanganira ibitotezo byose uhura nabyo.
Byishimo : Uraho Papa.
Yezu : mwana wanjye ihanganire byinshi ubona, kandi uzi kuko ntacyo utabwiwe, wihanganire imibabaro iri mu mubiri wawe, kuko iyo mibabaro, ni abantu benshi bari kuri ino si ndetse no mu gihugu cyanyu bari guhongererwa, kandi wibuke ko nakubwiye ko igihe cyose mu gisibo, ari ugusenga cyane kandi ubabarira benshi, kandi ubasabira.
Umenye ko nakubwiye ko uwo usabira muri kino gisibo, ari umurwayi, ari ufite ikibazo arakira. Mwana wanjye rero ongera unsuhurize abana banjye bose ntawe urobanuye, ari abari mu igihugu ari n’abari hirya no hino ku isi yose uti nimugire amahoro, nimugire amahoro, nimugire amahoro, urukundo rwanjye rubasakaremo.
Bana banjye ndababaye, ndababaye, ndababaye cyane, mbabajwe n’abantu hirya no hino bakomeje kwicana, bakomeje kubabaza abandi, mugira ngo simbibona, nyamara bana banjye natanze igihe kirekire cyo kwisubiraho,ariko mwanze kunyumva, umunsi ni umwe ntabwo mubabwiye ariko mumenye ko umunsi ari umwe byose bikarangira; ibihano mwateguriwe ntaho byagannye, kubera kumbabaza kwanyu, ntabwo bwira u Rwanda gusa, ndabwira isi yose, ariko u Rwanda birarenze.
Ubu mukomeje kumbabaza cyane, inkovu zanjye zikomeje kugashuka, mukomeje kuntoneke. Mwana wanjye uko ureba meze uku, aya maraso akomeje kuva ni ibyaha byinshi by’abantu bakomeje kuntera. Mwana wanjye babwirire uti : aho muri, abasenga nimusenge, mumenye ko ibyo nababwiye njye n’umubyeyi wanjye, ntagishobora guhinduka kubera kutisubiraho kwanyu, cyane cyane nimusengere igihugu cyanyu n’abayobozi banyu kuko bakomeje kumbabaza cyane. Ndababwira ntibumva, umubyeyi wanjye yarababwiye ntibamwumva none igihe cyo guhanwa cyabo cyaratangiye kandi cyarageze, simpaniraho, ariko benshi bari guhanwa bari kuzira ibyo bakoze.
Bana banjye ubu umubyeyi wanjye ari kureba uko meze, yareba kino gihugu akarira adakama, najye ubwanjye nareba kano gahugu nicayemo njye n’umubyeyi wanjye nkarushaho kubabara cyane. Rero ngo mufite amahoro ra, ntayo, mbisubiremo nkuko nabibabwiye, kano gahugu nicayemo njye n’umubyeyi wanjye ngiye kukisukurira, nababwiye ko ari aritari y’isi yose, niko biri kuko niho intebe yanjye iri, uwumva yumve, utumva nawe ni akazi ke.
Erega bana banjye bya bihe nababwiye bikomeye mubirimo kandi mwabigezemo, igihe cyo guhana no guhemba abangiriye neza kirageze, kuko ntabwo nzakomeza kuvuga. Nababwiye byinshi mwanga kumva, mbatumaho intumwa n’abahanuzi mubita abasazi none ndiyiziye, ndiyiziye, ndiyiziye , nje guhana no guhemba, nje kurengera abana banjye benshi bari kurengana.
Rero ngo mufite imbaraga ra, ngiye kubereka ufite imbaraga uwo ari we, mugiye gukubitwa umunyafu ukomeye cyane, mbere kari akanyafu ariko ni ikibando.
Bategetsi, bayobozi ba kino gihugu muranze murananiye, igihe rero kirageze ngo mubazwe ibyo mukomeje gukora, mukomeje kurenganya bagenzi banyu mugira ngo simbibona ariko mugiye kubibazwa, mubimenye u Rwanda nararuhawe, narugabiwe n’umwami wanyu I Nyanza, uwishyira hejuru wese agiye guhananurwa, ndabibabwiye uyu munsi, ubu ndi mumibabaro.
Umubyeyi wanjye afite agahinda kenshi areba uko meze, inkota nyinshi zikomeje kumusogota kubera mwebwe, uyu munsi ndabibabwiye ibihe mugezemo ntibyoroshye birakomeye cyane, nababwiye igiti kinini ko nta amashami gifite, bamwe mwakomeje kwibaza icyo giti kinini cyumye kitakigira amashami icyo ari cyo,mukomeze mushishoze murebe icyo giti icyo ari cyo, ariko abareba kure barakibona.
Bana banjye amazi yarenze inkombe, ubwatsi bwo haruguru no hepfo y’inzira bugiye guhura, kubera kutumva kwanyu. Mwana wanjye nawe wigira ubwoba bwo gutanga ubutumwa nguhaye,jya ubutanga uko mbuguhaye kugirango abana banjye bumva ibyo mbabwira njye n’umubyeyi wanjye bashobore kumenya aho ibihe bigeze.
Erega bana banjye umwana wanze kumva, ntiyanze no kubona, urugogwe rugiye kubikubita hejuru, kandi ibi mbabwira mumenye ko ntakizasigara, uwakoze neza agiye guhembwa uwakoze nabi nawe agiye guhanwa.
Uyu munsi mbabwiye ibyo uwumva yumve utumva nawe yirorerere, kuko azabibazwa. Mwana wanjye mbwirira abana banjye bose uti mbifurije kuzashyikirana nanjye, mu Rwanda rushya mu bihe bishya nagabiwe n’umwami wanyu I Nyanza. Mbahaye umugisha ku izina ry’Imana Data na Mwana na Roho Mutagatifu.
Amen


text:
Ese mu by'ukuri hari intungamubiri dusanga mu gitunguru?
Mu bushakashatsi bwakozwe hirya no hino ku isi bwasanze Muri garama(g) 100 z’igitunguru, dusangamo 40g za calories. Igitunguru kigira ibinure biri ku rugero rwo hasi cyane(0.1%), protein nkeya(1.1%), ndetse na fibres zingana 1.7% .
Igitunguru kandi gikungahaye kuri vitamine C, B na E n’ imyunyungugu itandukanye nka: Potassium, magnesium,sulfur, Calcium, folate, n’ibindi. Igitunguru kandi gikungahaye ku binyabutabire(Antioxidant) birinda uturemangingo mfatizo tw’umubiri (Cellule), kwangirika.
Abashakashatsi mu by’ubuzima bagaragaje ko kurya garama 100 z’igitunguru ku munsi bifasha umubiri guca ukubiri n’ibibazo biterwa no kugira isukari nyinshi mu mubiri bityo kikaba gifasha mu kuyiringaniza.
Igitunguru kirinda amagufwa kwangirika ndetse n’ibindi bibazo biterwa nuko amagufwa adafite ubuzima bwiza. Igitunguru gifasha umuntu guhorana akanyamuneza, kirinda kubura ibitotsi, gifasha amaraso gutembera neza, gifasha uruhu guhorana itoto, gituma umusatsi ukura neza n’ibindi byinshi tutarondoye muri iyi nkuru.
Niba utajyaga urya igitunguru cyaba gitetse cyangwa se ari kibisi, gerageza ntikikabure ku mafunguro yawe ya buri munsi kandi ukirye ku bwinshi mu rwego rwo kugira ngo urusheho kugira ubuzima buzira umuze.
Src: Passeport santé


text:
Iki gice kigizwe n’imirongo 22. Iby’ingenzi bivugwamo ni ibi bikurikira: Umwuzure ukama mu isi, Nowa n’umuryango we basohoka mu nkuge, Nowa yubakira Imana igicaniro.
- Umwuzure wakwiye mu isi yose cyangwa wabaye mu gace kamwe runaka?
Bibiliya ivuga ko umwuzure wabaye mu isi yose. “Nanjye dore nzazana umwuzūre w’amazi mu isi, urimbure ibifite umubiri byose, birimo umwuka w’ubugingo, ubitsembe hasi y’ijuru, ibiri mu isi byose bipfe.” (Itang. 6:17)
Harold Coffin, ufite impamyabumenyi y’ikirenga (Ph.D.) mu bijyanye na Geology, paleobotany hamwe n’umushakashatsi Dr. J. E. Shelly ni bamwe mu banyabwenge b’’isi bahamije ko umwuzure wakwiriye isi yose. Aba bagabo bahamije ko ku misozi miremire yo mu isi nka Grand Canyon (Canada), Everest (China) hamwe n’imisozi miremire yo mu Burayi na Africa hakiboneka ibisigazwa by’ibinyabuzima byo mu mazi ndetse n’inzovu zo mu bwoko bwa mammoths zitakiriho uyu munsi.
- Umwuzure wakamye mu gihe kingana iki?
Benshi bakunda kuvuga ko umwuzure wamaze iminsi 40 ariko siko byanditse muri Bibiliya. Kuko Ibyanditswe byerekana ko umwuzure wamaze umwaka 1 n’iminsi 5 bingana n’iminsi 371. Uti; “ubibaze gute?” Dore uko bimeze:
Imvura yaguye iminsi 40, amazi y’umwuzure amara iminsi 150 mu isi. Hashize iminsi 74, amazi y’umwuzure atangira kugabanuka. Nyuma y’iminsi 7 Nowa yohereje igikona ngo amenye ko ubutaka bwumutse kiragenda nticyagaruka. Hashize indi minsi 7 Nowa yoheraza inuma igarukana ikibabi kibisi cy’umunzenze. Nyuma y’iminsi 7 nanone Nowa yongeye kohereza inuma bwa nyuma, iragenda ariko kuri iyi nshuro nayo ntiyagaruka. Nyuma y’iminsi 29, Nowa yakuyeho igipfundikiye inkuge asanga ubutaka bwumutse. Nuko hashize iminsi 57 Nowa n’umuryango we basohoka inkuge. Wateranya iyi minsi yose ugasanga ihwanye n’iminsi 371. (Bisome mu Itang 7:6-8:18).
- Umwuzure umaze gukama hari abantu bangahe mu isi?
Bibiliya itubwira ko nyuma y’umwuzure isi yarimo abantu 8 ari bo: Nowa, umugore we, abahungu babo batatu n’abakazana ba Nowa.
- Ni iki Nowa yakoze agisohoka inkuge?
Yubatse igicaniro agitambiraho ibitambo bihumurira Uwiteka neza, bituma Uwiteka yirahira ko atazongera kurimbura isi n’amazi
Isomo:
Nowa ntiyarokotse umwuzure kubera gukiranuka cyangwa imirimo myiza. Oya! Yarokotse kuko yizeye Imana. Ntiwitinye, uko uri kose, niwizera Imana, iratunganya ikibazo icyo ari cyo cyose wibazaga ko kidashoboka.
Urakoze gusoma, ntiwibagirwe gusangiza abandi iyi nkuru nziza. Ejo tuziga Itangiriro 9
Evangelist Parfait NTAMVUTSA